"Nahiko pikante fobikoak gara"

Eskualdeko herriak ari da zeharkatzen Jon Ander Galarraga ekokulturaren txokoan, Tolosaldeko herriak animalia edo landareren batekin lotuak baitaude askotan. Bada, gaurkoan, Ibarrara jo, eta bertako piperra izan du aztergai. Era berean, pikantetasuna nola handitzen edo murrizten den ere azaldu du.


4.120 guardia zibil eta Espainiako polizia daude Araba, Bizkai eta Gipuzkoan

Espainiako Gobernuak gaur jakinarazi duenez, ETAk armak uztea erabaki zuenetik 465 gutxiago dira hiru lurraldeetan.

Talde sozialistaren galderei erantzunez eman ditu datuak Espainiako Gobernuak. 2015eko lehen hiruhilekoan 4.120 guardia zibil eta Espainiako polizia zeuden hiru lurralde horietan, zehaztu duenez, ETAk armak uztea erabaki zuenean baino 465 gutxiago.

2.704 guardia zibil daude Araba, Bizkai eta Gipuzkoan. Horietatik ia erdiak Bizkaian daude, 1.214 zehazki. Gipuzkoan 960 guardia zibil daude, eta Araban, 530. Espainiako poliziei dagokienez ere Bizkaia da gehien dagoen lurraldea: 621. Gipuzkoan 488 daude, eta Araban, 307.

Espainiako Gobernuak nabarmendu du 2011ko urritik 465 polizia gutxiago daudela orotara hiru lurralde horietan. Guardia zibilak 350 gutxiago direla dio, eta Espainiako Poliziaren agenteak, 115 gutxiago.


Lizentziak eta diru laguntzak, aztergai

Gobernu Batzordea bilduko da bihar, 09:15etan pleno aretoan, 9 puntuz aritzeko. Besteak beste, lizentzia eskaera batzuk, auzolana sustatzeko dirulaguntzen banakaeta, Gazte Txoko zerbitzua luzatzea eta ekonomia eta enplegua bultzatzeko eskualde mailako protokoloa.


EH Bilduk akordio irekia lortzera deitu ditu Geroa Bai eta Ezkerra

Alternatiba bultzatzeko konpromiso sendoa agertu du, eta akordio eraikitzailea lortzeko borondatea azaldu du

Nafarroan UPNren eta PSNren aurrean alternatiba bultzatzeko eta adostasuna lortzeko urratsa egin du EH Bilduk. Deialdi zuzena egin die Ezkerra eta Geroa Bai koalizioei eta gainerako eragile politiko eta sozialei «ezberdinen arteko akordioa lortzeko» borondatea azal dezaten. «Horretarako, behar den denboran, behar diren harremanak eginez eta ahal den zabaltasun guztiarekin negoziaketak egiteko prest gaude», azaldu zuten atzo prentsaurrekoan Aralarreko Aritz Romeok, Sortuko Adolfo Araizek eta Eusko Alkartasunako Miren Aranoak. Bazterketarik gabeko «akordio zabal eraikitzaile eta sendoa» lortzera deitu dituzte eragileak. «Mintza gaitezen etorkizunaz. Nafarroan aldaketa izanen bada, guztiok batera eraikiko dugulako da».

«Ezberdinen arteko akordioa» lortzeko beharra azpimarratu zuen EH Bilduk, eta, horretarako, akordio horren ezaugarri orokorrak azaldu zituen. Akordioak «Nafarroako gehiengo sozial, sindikal eta politikoa bildu behar ditu». Integratzailea izan behar duela uste dute, eta ez duela inor baztertu behar. Eraikitzailea izan behar du: «Ez da inoren kontrakoa izango». Beharrezkotzat jotzen dute, era berean, proposamen argietan oinarritu eta epe luzerako izatea.

Era berean, EH Bilduk uste du aldaketa politikoaren oinarri politikoak barne bildu behar dituela. Hainbat gai jorratu beharko lituzke: politika ekonomikoa, gardentasuna, oinarrizko eskubide sozialak, hezkuntza, osasuna...


Xabier Erostarbek ez du finalerdietarako sailkatzea lortu

Xabier Erostarbek eta Gorkak 17 eta 22 galdu dute gaur Tolosan, Galartza eta Bakaikoaren aurka. Horrenbestez, urretxuarrak ez du promozio txapelketako finalerdietarako sailkatzea lortu. Galartza izan da lau jokalarietan onena.


Emakumeen aurkako indarkeriari ez

Adierazpen instituzionala kaleratu du Udalak Emakumeengako Indarkeriaren aurkako Nazioarteko Egunean; bihar kontzentrazioa Plaza Berrian.

Emakumeen aurkako indarkeria oztopo ikaragarria bihurtzen da oinarrizko giza eskubideak gauzatzeko garaian eta benetako mehatxua da adin guztietako milioika emakumeren osasun eta biziarentzat, gizarte inklusibo eta jasangarri baterako traba izateaz gainera. Emakumeen aurkako indarkeriak barru-barrutik jaten ditu gizarteak, pertsonen arteko konfidantza ahultzearekin eta gizarte osoa, gizonak eta emakumeak, ahultzearekin batera.

Azaroaren 25a dela eta, emakumeen aurkako indarkeria desagerrarazteko Nazioarteko Eguna, berriz azpimarratzen dugu indarkeria mota honen izaera estrukturala eta gure konpromisoa agertzen dugu emakumeen aurkako indarkeriatik libre egongo den gizarte baten alde. Era berean, nazioarteko zuzenbide-esparruarekin bat, berresten dugu badagoela loturarik genero-arrazoiek eragindako bazterkeriaren eta emakumeen aurkako indarkeriaren artean. Emakumeen aurkako indarkeriak eragindako biktimei eta hartatik bizirik irtendakoei laguntza-zerbitzua bermatzea ez ezik, beharrezkoa ere bada esku-hartzearen plano guztietan jarduketak planteatzea: Prebentzioa, Detekzioa, Arreta, Babesa, Koordinazioa, Justizia, eta Erreparazioa ere bai.

Emakumeen aurkako indarkeriatik libre egongo den berdintasunezko gizarte bat eraikitzeko dugun konpromisoa oinarritzat hartuz, dagokigun erronka da erreparazio-eskubidea emakumeen aurkako indarkeriari emandako erantzunean sartzeko. Horretarako, eskura izan behar ditugu indarkeriaren eta berorren adierazpide guztien inpaktuak ikusarazten lagunduko duten baliabideak, deslegitimazio soziala xede harturik. Beharrezkoa da ahotsa eta protagonismoa ematea, bai indarkeria matxistaren biktimei bai berorien elkargune diren elkarteei, erreparazio-bideak proposatzeko duten zilegitasuna aitortze aldera.

Erreparazio honen helburua indarkeriaren biktimak eta hartatik bizirik irtendakoak guztiz osatzea izan behar da. Hortaz, barne hartu behar du inplikaturiko zerbitzu eta sistema guztiak hobetzea, nola-eta horiek guztiak sistematikoki aztertuz.

Hau guztia kontuan izanik, Soraluzeko Udalak ondorengoa adierazten du Emakumeenganako Indarkeriaren aurkako Nazioarteko Egunean:

Gaitzetsi egiten dituela erabat 2017. urtean zehar izan diren indarkeria matxista kasu guztiak.

Konpromisoa duela indarkeriak eragindako emakume biktimekiko erreparazio-eskubidearen aitortza eta horri buruzko hausnarketa agenda politikoan sartzeko, guztiz osatu daitezen eta indarkeriarik gabeko bizitza-eskubidea gauzatu ahal dezaten.

Konpromisoa duela indarkeria matxistarekin amaitzera zuzendutako planak prestatzen eta neurriak hartzen jarraitzeko, emakume eta feminista taldeekin eta gizarte osoarekin eta herritar guztiekin elkarlanean.

Konpromisoa duela gizartean aldaketa estrukturala bultzatzeko, hartara herri-erakundeak, komunikabideak, lan-, kultura-, gizarte- eta ekonomia-esparruko eragileak zein gizarte osoarenak inplikatu daitezen.

Bere ardura dela indar politiko guztien eta erakundeen adostasunaren bitartez, beharrezkoak diren baliabideak eskura izatea, xedea izanik emakumeen aurkako indarkeria gure gizartetik desagerrarazten aurrera egitea.

Bukatzeko, Soraluzeko Udalak bat egiten du azaroaren 25erako deitu diren mobilizazioekin eta herritarrei dei egiten die bihar, larunbata, eguerdiko 1ean, Plaza Berrian egingo den kotzentrazioan parte har dezaten.


Agustin Unzurrunzagak balorazioa egin zuen, inmigrazioa eta estranjeriari buruz

Agustin Unzurrunzaga Sos-Arrazakeriako kideak hitz egin zuen atzo Biterin, eta bertan baloratu zuen nola joan den 2012a inmigrazioa eta estranjeria gaietan. Hain justu, 2012ko bigarren lau hilekoari buruz hitz egin zuen Unzurrunzagak.


Athleticek ofizial egin du Dani Garciaren fitxaketa

Erdilariak 2022. urteko ekainaren 30era arte sinatu du kontratua Athleticekin eta 70 milioi euroko etete-klausula izango du. Aurkezpena, agur, 12:00etan, San Mamesen.

Athleticek Dani Garcia fitxatu duela iragarri du, igande honetan. Bizkaiko klubak jakinarazi duenez, "Athletic eta jokalaria akordiora iritsi dira Dani Garcia gure lehen taldeko jokalaria izateko".

Erdilaria Eibar taldetik iritsi da, eta 2022. urteko ekainaren 30era arte sinatu du kontratua Athleticekin, 70 milioi euroko etete-klausula izango duelarik.

Dani Garciaren aurkezpena gaur izango da, 12:00etan, San Mamesen.


Udaleko kultura sailak herriko kultur taldeei galdetegi bana igorri die

Taldeen "zenbait datu jakin eta beste batzuk eguneratu" nahi dituzte batetik, eta bestetik, Udalak ematen dizkien "diru laguntzen irizpideak" finkatuko dituzte

Galdetegia beteta ekainaren 30a baino lehen udaletxean entregatzeko eskatu dute

Azpeitiko Udaleko Kultura Sailak herriko kultur taldeei galdetegi bana igorri die. Kultura Sailetik jakinarazi dutenez, inkesta bi arrazoi nagusirengatik egin asmo dute: "Batetik, taldeen inguruko zenbait datu jakin eta beste batzuk eguneratu nahi ditugu. Bestetik, Udalak taldeei ematen dizkien diru laguntzen irizpideak finkatzeko balioko digu galdetegiak".

Bi arrazoiak bata bestearekin lotuta azaldu dituzte. Izan ere, Udalak laguntzen dituen kultur eragileen datuak "ahalik eta zehatzen" ezagutu nahi ditu, hartara laguntzak emateko garaian "bidegabekeriak saihestu" ahal izango dituztelako. Ildo beretik, Udalak "laguntzak emateko irizpideak" finkatu nahi dituela azaldu du: "Horrela, taldeek eta herritarrek, oro har, garbi jakingo dute Udalak zeini eta zergatik eman dizkion neurri bateko edo besteko laguntzak".

Ekainaren 30a baino lehen

Galdetegia beteta, ekainaren 30a baino lehen udaletxeko Kultura Sailean entregatzeko eskatu die taldeei Udalak.


Hiruerreketako jaiak berreskuratu dituzte, irisgarritasuna aldarrikatuz

Oinezkoentzako pasabide baten beharra dutela azaldu dute Hiruerreketako bizilagunek. (A.L.S.)

Hiruerreketa eta Purpurinak auzoko jaiak berreskuratu dituzte bertako bizilagunek. «Bere garaian, San Inazio Egunaren bueltan, festa izaten zen auzoan. 35 urtez-edo ospatu gabe egon ondoren, iaz bertako bizilagunok bazkaria egin genuen Kurpil soziedadean», adierazi dute festa batzordeko kide Iker Itxasok eta Ander Garnelok. Azken urteetan gazte jendea joan da bizitzera auzora, eta elkarren artean ezagutze aldera egin zuten bazkaria. Barrura begirako ekintza izan zen hura, baina aurten kanpora begirakoa antolatu dute. Gainera, herrigunetik auzorako bidean dagoen irisgarritasun falta izango dute aldarri.

Herrigunera joan-etorria egiteko espaloia badute, baina errepidearen bestaldean. «Zentzu horretan, arazoak ditugu auzoan. Errepidea gurutzatzeko ez dugu oinezkoentzako pasabiderik, eta hori zeharo arriskutsua da», nabarmendu du Garnelok. Bizilagunen aspaldiko eskakizuna dela gogoratu du Itxasok, susto bat baino gehiago izan dituztelako. Auzoa bihurgune batean aurkitzen denez, ikusgarritasun eskasia dagoela gaineratu dute: batetik, bizilagunek ez dutela ongi ikusten errepidea alde batetik bestera pasatzerakoan, eta bestetik, igarotzen diren ibilgailuek ere ez dutela ikusten norbait bidea gurutzatzen ari den. «Belarria adi jarrita ibili behar duzu beti», azaldu du Garnelok.

Auzoa landa eremuan kokatuta dago, eta festa batzordeko kideek azaldu dute udalak ez duela lur horien gain erabateko eskumenik, aldundia ere tartean dagoelako. «Hori kontuan izanda, badirudi ez dela horren erraza oinezkoentzako pasabide bat egitea», azaldu du Itxasok: «Ez dakigu benetan zaila den beraien artean ados jartzea, ezta hori nork ordaindu beharko lukeen ere… Orduan, eztabaida horretan, irtenbidea lausotzen joaten da».

Parodia aldarrikatzailea

Festak berreskuratzeko nahiarekin batera, auzoa zein egoeratan dagoen eta dituzten gabeziak erakusteko baliatu nahi dute. «Eskakizun asko ditugu, baina lehentasuna eman diogu espaloiaren egoerari eta oinezko pasabide bat jartzeko beharrari», zehaztu du Itxasok. Horren aurrean, parodia aldarrikatzaile bat egingo dute igandean, San Inazio Egunez.

Bizilagunak auzoan elkartuko dira 10:30ean, Musika plazara jaisteko. 11:15-11:30 aldera, trikitilarien laguntzarekin, plazatik auzora abiatuko dira gurpildun aulki batzuekin, «bidean dauden mugak eta oztopoak adierazteko». Behin auzora iristen direnean, «gauza bera egingo dugu espaloitik auzoko aparkalekura gurutzatzeko dagoen mugarekin, oinezkoentzako pasabide bat irudikatuz».

Aldarrikapen egitasmoaren ondoren, auzokoen arteko bazkaria egingo dute Pupurinak igarota dagoen goiko aparkalekuan; eta arratsaldean jolasak. Aurtengo bazkaria itxia izango dela adierazi dute, «guk ere ikusteko zer nolako aukerak ematen dituen auzoak eta jendeak ere zer asmo dituen jakiteko».

Eskakizunak eginda

Aipatutako bi eskakizunak duela urtebete egin zizkieten bizilagunek udalari, eta kontatu dutenez, udal ordezkarien bisita ere izan zuten auzoan udaberri hasieran: «Kontuan hartuta zituztela eta maiatzean ekingo zietela hitz eman ziguten. Bitartean, zain gaude, eta festetan gure egoeraren berri emango dugu”.


Kultura etxea itxita egongo da gaur arratsaldez

Kultura etxea itxita egongo da gaur, otsailak 24, arratsaldez.

Kultura etxea itxi egingo dute gaur arratsaldean. Arrazoia da hainbat lan txiki egin behar dituztela. Aratuste martitzenean jende gutxi etorriko dela aurreikusi dugu, eta gaur ixtea erabaki dugu, diote arduradunek.

Bihar, eguaztena, berriro ere ohiko ordutegian egongo da zabalik.


Mertxe Aizpurua: "Gure bokazioa da EAJkoak diren zinegotziak ere erakartzea"

Udalbiltzako lehendakariak Euskadi Irratian esan du Euskal Herria "desegituratuta" dagoela eta udaletxeak egitura bakar batean saretzeak gauza askori irekiko liekeela bidea.

Udalbiltzaren jardunaren gainean, udaletxeak egitura bakar batean saretuta gauza asko egin daitezkeela uste du Aizpuruak. "Gure asmoa ez da gauza handiekin hastea". Udazkenerako plangintza bat egiteko asmoa dutela iragarri du. "Euskal Herria desegituratuta" dagoela iritzi dio, eta diagnostiko sozioekonomiko bat egingo dute; hortik aurrera erabakiak hartuko dituzte eragileekin batera.

Aizpuruak nabarmendu du zinegotzi independente asko batu direla Udalbiltzara, "aniztasuna bermatuta" dagoela. Horrela, alderdi guztien ordezkaritza beharrezkotzat jo du. "Udalbiltzaren bokazioa da EAJkoak diren zinegotziak ere erakartzea". Haren ustetan, EAJko "asko eta asko" gustura arituko lirateke ekimen horretan. "Denborak esango du, baina bidean aurkituko gara", gaineratu du.

Aberri Eguna ere izan du hizpide Aizpuruak. Udalbiltzak 2000. urteko adierazpena hartu du aurtengo: "Nazio bat garela aldarrikatu genuen orduan, eta horri heldu diogu aurten ere", esan du. Aberri Egunak herritar guztien eguna izan behar duela uste du, "sigletatik at" geratu behar duela, "bateratutako sentimenduak azalarazteko eguna" delako.

ETAren agiriaren gainean esan du "blokeo egoeran" dagoela prozesua, eta adierazi du batez ere Espainiako Gobernuaren jarrerarengatik dela. "Zailtasunak daudela bagenekien; dena dela, zailtasunak gainditu egin behar dira".


«Turkian izua hedatzea» leporatu dio Erdoganek oposizioari

Bi pertsona hil eta dozenaka zauritu dira Berkin Elvan gaztearen heriotzak eragindako protestetan

Egoerak gainezka egin dio Recep Tayyip Erdogan Turkiako lehen ministroari. Gezi parkean iazko udan hasitako protestak aspaldi amaitu ziren arren, sua ez da itzali, eta hiriburuko manifestazioek indarra hartu dute berriz aste honetan. Bi hildako eta dozenaka zauritu izan ziren atzo goizaldean, gobernuaren kontrako protestetan.

Berkin Elvan gaztearen heriotza izan da azken egunetako istiluen sua piztu duen txinparta. Bederatzi hilabete zeramatzan Elvanek koman, iazko protestetan Poliziaren oldarraldi batek zauri larriak eragin zizkionetik. Asteartean hil zen, eta ordutik, Geziko borrokaren ikur bihurtu da herrialde osoan. Azken egunetako manifestazioen antolatzaileen ustez, Erdoganek «ez du zirkinik ere egin, Elvanen hiltzaileak identifikatzeko eta zigortzeko».

Lehen ministroaren ustez, ordea, oposizioko indarrak dira giroa tenkatzen ari direnak, hilaren 30ean egitekoak diren udal hauteskundeetan emaitza hobeak lortzeko. «Probokazioa erabiltzen dute, Turkiako kaleetan izua zabaltzeko», adierazi zuen Erdoganek atzo, Mersin hirian egindako mitin batean. Manifestazioak gaitzetsi zituen AKP Justizia eta Garapenaren Alderdiko buruak, eta hedabideen kontra ere jo zuen, «informazio faltsuak batere ardurarik gabe zabaltzeagatik». Hala ere, BDP Bakea eta Demokrazia alderdi kurduzaleari zuzendu zizkion hitz gogorrenak, eta «eskrupulurik ez izatea» egotzi zien indar politiko horretako kideei.

Ehunka atxilotu

Turkiako hainbat eskualdera hedatu dira istiluak. Tunceli hirian polizia bat hil zen, segurtasun indarrek erabiltzen duten negar gasa arnastu ostean. Horrez gainera, Istanbulen 22 urteko gazte bat zendu zen tiroz, gobernuaren aldeko eta kontrako manifestarien arteko borrokaldi batean.

Esmirna hirian, 10.000 pertsona bildu ziren Erdoganen aurka protesta egiteko, eta horien guztien aurka oldartu zen Polizia. Ankaran, Bursan eta Denizlin ere dozenaka pertsona zauritu eta ehunka atxilotu zituzten.


Emakumeen Traineruen Elkartea sortu dute, eta tartean da Lea-Artibai

Eguaztenean Eibarren egindako bileran adostu zuten 14 arraun elkartek Emakumeen Traineruen Elkartea sortzea, emakumeen arraunketa berrantolatzeko helburuagaz. Esan dutenez, helburua, mutilen TKE eta KAE-1 ligen antzeko funtzionamendua edukitzea da. San Juan, Orio, Hibaika, Donostia Arraun Lagunak, Donostiarra, Hernani, Tolosaldea eta Hondarribia gipuzkoarrak eta Gipuzkoako Arraun Federakuntzan izena emanda dagoen Lapurdi, Kaiku, Deusto eta Lea-Artibai bizkaitarrak eta Colindres eta Astillero espainiarrek osatzen dute momentuz Emakumeen Traineruen Elkartea.

Lea-Artibai trainerua iaz lehiatu zen lehen aldiz.

Mutilek daukaten funtzionamendu eta antolaketa antzekoa edukitzea da etorkizunerako daukaten erronka, elkarte bezala erregistratzen diren momentutik aurrera. EuskoTren ligak jarraituko luke gorengo maila izaten, eta txapelketa horretan parte hartzerik ez luketeen taldeek, ostera, bigarren maila batean egingo lukete arraun. Beraien ideia da EuskoTren ligan parte hartzen dutenek TKE ligakoen egutegi bera jarraitzea eta gainontzekoek KAE-1 ligako egutegian lehiatzea.

Beste proposamen bat ere badago mahai gainean, EuskoTren liga sei taldetara handitzea. Badirudi proposamen horrek aurten aurrera egitea zaila dela, beraz, aurten ere bi estropadetara jokatuko dute gorengo ligarako txartela; litekeena da galiziarrek ere parte hartzea sailkapen estropada horietan. Sailkapena lortzen ez duten traineruek aipatutako bigarren maila horretan jokatuko lukete. Xedea bi mailen artean igoerak eta jaitsierak egotea da. Aipatu klubak bi aste barru batuko dira berriz ere lehiaketari forma ematen jarraitzeko.

Gipuzkoako ligan aritu ziren iaz.


Ordiziako hirugarren sektorea sustatzeko 4.650 bonu banatu ditu udalak

Hirugarren sektorea indartzeko helburuarekin, herritarren etxeko postontzian erosketa bonuak jaso dituzte, 4.650 bonu jarri ditu Ordiziako Udalak herritarren eskura. Abenduaren 31 arte egongo da bonuak erabiltzeko aukera, egun horretan amaituko baita bigarrenez abian jarri duten Ordizia Bizi Herria kanpaina.Adur Ezenarro Ordiziako alkateak ez du bere kezka ezkutatu eta bonu kanpainarekin bat egiteak duen garrantzia nabarmendu du: «Egoera zaila da baina ahalegina egingo dugu, inoiz baino gehiago, gure merkatariak eta ostalariak babesteko. Egin dezakegun onena herrian kontsumitzea da, eta horregatik dei egiten diegu herritarrei deskontu bonu hauek erabiltzeko atxikita dauden establezimenduetan».Aurrekoan bezala, 20 euroko deskontu txartelak izango dira. Funtzionamendua ere herritarrentzat ezaguna da: bonuak lau zatitan banatuta daude eta bost euroko balioa izango du bakoitzak. 15 euroko balioa duen erosketara iritsiz gero 5 euroko deskontua lortuko da. Beraz, produktu batek 15 euroko balioa badu, ordiziarrak 10 ordaindu beharko ditu, eta beste 5 euroak, bonu bidez ordainduko dira.Bakarka, binaka, hirunaka edo denak batera erabili daitezke bonuak, bezeroak erabakiko du nola eta non gastatu. Esan bezala, abenduaren 31 izango da bonuak erabili ahal izateko azken eguna.Aukera zabalaProduktu oso desberdinak eskaintzen dituzten establezimenduetan erabili ahalko dira bonuak: ostalaritzan, edergintzan, arropa dendetan, burdindegietan, argazki dendetan, goxoki dendetan…Bonuak non erabili zalantzarik ez izateko, establezimendu bakoitzaren erakusleihoan edo kanpoko aldean, kanpainaren ikurra edo bereizgarria egongo da jarrita.Atxikitzeko baldintzakOrdiziako erosketa bonuen programan parte hartzeko aukera izango dute bonuak hartu eta ordainketa modu gisa onartzen dituzten Ordiziako establezimenduek. Pertsona fisiko zein juridikoak izan daitezke, baina ondorengo baldintzak bete beharko dituzte: jardueraren helburu nagusia kontsumitzaileari kontsumo produktuak, zerbitzuak eta ondasunak zuzenean saltzea izatea; Ekonomia Jardueren Gaineko Zergan alta emanda egotea; Martxoaren 14ko 463/2020 Errege Dekretuaren ondorioz itxita egotea edo, irekita egon arren, fakturazioa %25 murriztea; Zerga betebeharretan, bai Gizarte Segurantzarekin eta Ogasunarekin eguneratuak egotea eta, hala badagokio, diru-laguntzak itzultzeko betebeharretan eta, azkenik, Ordiziako Udalarekin zorrik ez izatea.


Eroriko ala erorketa, zein lehenetsi?

Ibon Sarasola hizkuntzalaria eta idazlea 'eroriko' edo 'erorketa'-ren arteko aldeaz aritu da. Biak onargarriak diren arren, bere ustez jasoagoa da 'eroriko'.

Ibon Sarasolak biak eman ditu ontzat 'Faktoria'n, bai 'eroriko' baita 'erorketa' ere. Hegoaldean erorketa normalagoa den arren, berak 'eroriko'-ren alde egiten du, jasoagoa delako.

Aste honetan, estatuko fiskalak erabilitako 'más dura será la caída' esaldia, berriz, honela itzuliko luke Sarasolak: 'larriagoa izango da erorketa'. Itzulpen automatikoaren ikuspegitik, izan ere, hobe da zenbat eta apaindura gutxiago egin. 'Erori egin da' esatea hobe da adibidez, 'erorikoa izan du'-ren partez.


Ehun panpina eta jostailu baino gehiago izango dira protagonista Larrinbeko jaietan bihartik aurrera

Altarraketa Kultur elkarteak Larrinbeko Done Jakue jaiak antolatu ditu datozen uztailaren 24an eta 25ean. Bertan urteroko ekintzez gain, berezitasun bakarra dakartza programak egun bakoitzean, igandean bertso-afaria egongo baita Izar Mendiguren eta Maddalen Arzallusen eskutik, eta astelehenean panpina eta jostailuen erakusketa egingo dute Biruzabal elkartearen eskutik.

Bestetik, urteroko ekintzak izango dira nagusi, igandean, mus txapelketa eta berbenarekin eta astelehenean meza, Gorriti eta animalien erakustaldiarekin.

Larrinbeko jaiak, Done Jakue jaiak:

Altarraketa Kultur elkarteak Larrinbeko Done Jakue jaiak antolatu ditu datozen uztailaren 24 eta 25erako. Bertan urteroko ekintzez gain, berezitasun bat dakar programak, astelehenean panpin eta jostailuen erakusketa bate gongo baita Biruzabal elkartearen eskutik.

Bestetik urteroko ekintzak izango dira nagusi, igandean, mus txapelketa eta berbenarekin eta astelehenean meza, Gorriti eta animalien erakustaldiarekin.

Larrinbeko jaiak, Done Jakue jaiak:

Uztailaren 24an:

19:00tan Larrinbeko Mus txapelketaren XVII. edizioa. Izen-ematea: 20€. (Sariak garaikurrak eta bildutakoaren % bat)

23:30tan Suziriak Larrinbeko jaiei hasiera emateko

00:00tan Dantzaldia Honat erromeriarekin.

[video:https://www.youtube.com/watch?v=uQtytBtwT7Q]

Uztailaren 25ean:

11:30tan Santiagoren omenezko kanpai errepika

12:00tan Meza

12:00tatik 13:30tara eta 19:00tatik 20:30tara Panpin eta osagarrien erakustaldia

20:30tan Gorriti eta bere animalien erakustaldia

21:30tan DJ


Umore beltza

Zuhurtzia eta hoztasuna eskatzen ari da gizona. Santa Teresa Avilakoa, erregutu nire alde; Santiago Espainiakoa, erregutu nire alde; San Josemari Escrivá Opusekoa, erregutu… Goizeroko errezoak bukatu eta gero, lanera joan da, pasadako eliza guztien aurrean aitaren egiten duelarik (ez du bat huts egiten). Behin bulegoan, interfonoa jaso eta eguneko prentsa-txostena eskatu du. Irakurri dituen albiste eta ateraldien artean, Melillako presidenteak botatakoa da, Marokoko mugan azafatak jartzearena, algara gehien atera diona. Serioa ematen du gizonak, baina oso gustukoa du Muñoz-Seca idazle frankista. Umore beltzarengatik.

Kolaboratzaile bat sartu da gelan. Ministro jauna, nola jokatuko dugu sartzen diren etorkinekin, ezin dugu-eta ezer egin lehengoan itotako hilotzekin? Beroan bidaliko ditugu etxera, aldatu legea bero-beroan, agindu du ministroak, bere txiste txarrak eragin dion irri ergelari eutsi ezinik.


Endarlatsako zubi berriaren proiektua hautatu dute

Azpiegiturak 190 metro luze eta 15 metro zabal izanen ditu

N-121-A errepidean, Nafarroa eta Gipuzkoa lotzen dituen Endarlatsako zubia berritzeko proiektua hautatu du Herri Lan Sailak. Javier Manterola arkitektoak marraztu duen proiektua, 2002-2009ko Nafarroako Errepideen II. Lurralde Planean sartzen da.

Eraikuntza marrazteko, kontuan hartu dute batetik alde teknikoa eta bertzetik ingurumenaren begirunea. Bi ezaugarri hauetan oinarrituz, 190 metro luze eta 15 metro zabal izanen dituen zubia aukeratu dute. 3,5 metroko 3 karrilekoa izanen da, bi Bera aldera eta bertzea Irun aldera. Metro eta erdi izanen dituen bazterbideak izanen ditu saihetsetan. Hasiera batean aurre eraikitako egitura batzuen erabiltzea ikusten bazen, Bidasoa izokinen ibaia delako eta ingurumena ahal bezain bat errespetatzeko, arku bakarreko eraikina eginen dute ibaiertz batetik bertzera. Burdinez eta hormigoiez osatuko den zubia 100 metroko parabola batean bermatuko da. Aurrekontua 11 eta 13 milioi euro artekoa izanen da Gipuzkoako Diputazioa eta Nafarroako Gobernuaren artean ordainduko dena. Lanak 2009ko bukatuko direla aurreikusten da.


Orio Arraunketa Elkarteko hauteskundeetara aurkezteko epea, zabalik

Hilaren 30era arte onartuko dituzte hautagaitzak, eta azaroaren 14an egingo dituzte hauteskundeak. Elkarteak dio zerrenda bakarraren kasuan ez litzatekeela bozketaren beharrik egongo.Orio Arraunketa Elkartea hauteskunde prozesuan murgilduta dago. Urriaren 2an, pasa den ostiralean, egin zuten bazkideekin ezohiko batzarra, eta bertan abiatu zuten prozesua. Lehenik eta behin, hauteskunde batzordea osatu zuten: Joxemari Olasagasti izango da presidentea, Joxemiel Udabe idazkaria, eta Patxi Atorrasagasti bokala. Hauek izango dira prozesuan zehar arauak betetzen direla egiaztatuko dutenak.Horretaz gain, hauteskunde egutegia ere zehaztu zuten batzarrean. Horren arabera, hauteskundeetan parte hartu nahi duten hautagai-zerrendek urriaren 30era arte izango dute beren hautagaitza aurkezteko aukera. Zerrendan gutxienez bederatzi bazkideren izenak zehaztu beharko dira, eta zerrendaburua izango da presidentegaia. Hautagaitzak arraun elkartean bertan edo posta zertifikatuz aurkeztu beharko dira Orio AE 21 postakutxan.Hateskunde Batzordeak azaroaren 4an aurkeztuko ditu hautagaiak jendaurrean. Bozketa eguna, berriz, azaroaren 14a izendatu dute. OrioArraunketa Elkarteak 600 bazkide inguru ditu egun, eta 18 urtetik aurrerako bazkideek izango dute botoa emateko aukera. Bestalde, zuzendaritzatik nabarmendu dute hautagai zerrenda bakarra aurkeztuko balitz, bozketa egin beharrik ez litzatekeela izango, eta kargua azaroaren 5ean hartuko luketela zuzendaritzako kideek.89 neska-mutil arrauneanElkartea hauteskunde prozesuan murgilduta badago ere, eguneroko martxa ez da eten, eta harrobia dagoeneko entrenatzen hasi da. Denera, 89 neska-mutilek eman dute izena, eta Alberto Etxartek eta Ibon Urbietak hartu dute harrobiaren ardura. Denboraldia hasi berri dute, eta arraun elkartetik jakinarazi dute arraunean egin nahi duten gaztetxoek izena emateko aukera dutela oraindik. Horretarako interesa dutenek elkartera agertu beharko dute entrenamendu ordutegian. Orio Arraunketa Elkarteak garrantzi handia eman izan dio beti harrobiari, eta Joxean Olaskoaga Aizperro entrenatzaile berriak ere gazteekin lan egitearen garrantzia nabarmendu zuen egunkari honi emandako elkarrizketan (elkarrizketa irakurgai dago urolakosta.hitza.eus atarian); gazte horiek etorkizunean goi mailako arruanlariak izan daitezen prestaketa egokia ezinbestekoa dela uste dute.Bestalde, elkarteak jakinarazi du Jokin Amilibia izango dela senior mutilen arraun mugikorreko entrenatzailea. Amilibiak Migel Anjel Millaresen lekua hartuko du. Millaresek arrauna eta entrenatzaile postua utzi ditu, eta elkarteak «eskerrak» eman dizkio galiziarrari azken urteetan egin duen lanagatik.


Burdinaren Eguna arrakastatsua

Burdinaren Egunaren laugarren edizioa agorrilaren 6an egin zen, Itsas-Begia Euskal Herriko Itsas Ondarea Zaintzeko Elkartearen ekimenez eta XVIII. mendeko lanbidea irudikatuko zuten aurten ere. Ikuskizunaz gozatzera ehunka lagun bildu zen. Eguerdi aldera, burdin mineralez zamatuta zetozen idiak, Zugarramurdiko Faxio Saharrea itzain zutela, heldu ziren monastegi ingurura. Angel Bengoetxea, Jaime Larralde eta Migeltxo Agirrek mineralez betetako buruzareak eraman zituzten plazara eta materiala urrezko txanponengatik trukatzeko ekitaldia egin zen. Zehazki 13 urrezko txanpon balio zuen mineralak, Xabier Larralde abadeak eta Jose Antonio Agirre, Juan Ramon Otegi, Paco Perez Ponce, Patxi Menta eta Juan Luis Sarratea fraideek egindako neurketaren arabera.


Ezker abertzalea: 'Borroka armatuak ez du balio'

Niko Moreno bozeramaileak adierazi du "estrategia independentista" bide "baketsuetatik eta demokratikoetatik" soilik garatu behar dela.

Niko Moreno ezker abertzaleko bozeramaileak esan du "borroka armatuak" ez duela "balio", eta "estrategia independentista eta subiranista" bide "baketsuetatik eta demokratikoetatik soilik" garatu behar dela.

Morenok agerraldia egin du Donostian, Miren Legorbururekin, Aitor Bezaresekin eta Rufi Etxeberriarekin batera, Bateragune auziko epaiketaren balorazioa egiteko.

Ezker abertzaleko bozeramaileak bere egin ditu atzo, epaiketaren azken saioan, Arnaldo Otegik egindako hitzak ("inork ez dezala bidea utzi, irabazi egingo baitugu").

"Indarkeria soberan dago eta traba egiten du" hitzak ere bere egiten dituen galdetu diotenean, Morenok erantzun du Batasuneko bozeramaile ohiaren "benetako mezua" ezker abertzalea helarazten ari dena dela, hots, "borroka armatuak" ez duela "balio" eta "estrategia independentista eta subiranista bide baketsuetatik eta demokratikoetatik soilik" garatu behar direla.

Bateragune auzia

Bateragune auziko epaiketari dagokionez, ezker abertzaleak esan du Fiskaltzak egindako zigor eskaerak "berriz" erakutsi duela zein den "Estatuaren benetako aurpegia", baina gaineratu du eurek ez dutela "milimetro bakar bat ere" mugituko euren apostua.

Morenoren hitzetan, epaiketa Madrilek "Euskal Herriko fase politiko berriari emandako erantzuna" izan da, auzipetuek "erantzukizun handia" izan baitute aipatu fasea irekitzeko eta "ekarpen politiko eta teoriko handia" egin baitute.

Halaber, maiatzaren 22ko hauteskundeetan, Bilduk "babes handia" lortu zuen bitartean, "blokeoaren alde dauden indar espainiarrek indarra galdu" egin dutela gogorarazi du.


IBAIZABAL: “Dena ez da futbola” dokumentala Bilbon astelehenean

Euskal Herrian eta Venezuelan egindako “Dena ez da futbola” dokumentala datorren astelehenean, hilak 9, emango dute Bilboko Kafe Antzokian. Koldo Zelestino egileetako batek kontatu digunez, dokumentala Arratian estreinatu zen urriaren ondarrean, baita Venezuelan ere sekulako arrakastarekin. Momentuz mundu osoko 100 bat jaialditara joango da eta laster youtube-n eskegiko dute.

https://www.bilbohiria.com/docs/podcast/solasaldiak/151106solaskoldozelestinodokumentala.mp3

Deskargatu hemen


Agertokiaren hiru aurpegi duhaldetar

Agertokia ez zaie arrotza egiten Duhalde familiako hiru kideei. Eszenari gogorki erroturik, musikari, kantari eta teknikaria dira.


Kultur Mahaiak jarri du weba martxan: 'www.lapikue.net'

Herriko kultur informazioa biltzea du helburu nagusi atari digitalak

Hainbat atal ditu: albisteak, bideoak, argazkiak, elkarrizketak, agenda, inkestak...

Aurtengorako egindako plangintzan komunikazio arloa jarri zuen ardatz nagusietako bezala Azpeitiko Kultur Mahaiak, eta kanpora begira hasi da lehen fruituak ematen, www.lapikue.net webgunea sortu duelako. Duela hiru aste ziren sortzekoak, baina ustekabean arazo teknikoak eduki zituzten eta atzeratu egin dute sorrera.

Kultur Mahaiaren webgunearen helburuetako bat Azpeitiko kultur informazioa biltzea da, eta informazio interesgarria eman eta hedabide plurala izatea. Kultur atariak elkarteei eta norbanakoei euren kultur ekimenak plazaratzeko aukera eskainiko die.

Euskara izango da webgunearen hizkuntza, eta euskara indartu eta sustatuko dute. Horrez gainera, Mahaikoen esanetan, "globalizazioaren aroan, lokalizazioaren baliagarritasuna aldarrikatuko da" atariaren bidez.

Webgunea Kultur Mahaiko Talde Eragileak kudeatuko du, eta irudiari garrantzia emango diote. Hala, bideoak eta argazkiak gehituko dituzte webgunean.

Informazio atalean, albisteak, iritziak, bideoak, argazki bildumak, elkarrizketa digitalak eta hemeroteka ditu. Horretaz gainera, beste atal batzuk ere baditu: agenda, inkesta, datuak, oharrak, Kultur Mahaiko informazioa, kultur dokumentazioa eta argazki zaharrak. Atal horiek osatzen joango dira, eta laster Kultur Mahaiko barne atala sortuko dute. "Atal hori, Kultur Mahaiko kideentzat bakarrik izango da. Helburuak, besteak beste, gune horren bidez ere Udala eta herriko elkarteak koordinatzea eta egutegi bateratua egitea dira". Aurrera begira, irudien eta testuen bidez webgunean zuzeneko emanaldiak egiteko asmoa ere badute.

Kultur Mahaia 2006ko otsailean sortu zen, herriko kultur talde denetako ordezkariek, Udalak eta norbanako batzuk osatuta. Besteak beste, herriko kultur egitaraua antolatzeko eta kultur azpiegituren funtzionamenduari buruz hitz egiteko sortu zuten. Mahaiko Talde Eragilea 2007an sortu zuten.

www.lapikue.net

Informazio atalak:

Albistegia: albisteak, iritziak, bideoak, argazki bildumak, elkarrizketa digitalak.

Agenda.

Besteak: argazki zaharrak, inkesta, datuak, oharrak...

Parte hartzeko aukera. Elkarteek eta herritarrek albisteak, iritziak, bideoak... igotzeko aukera dute, baita iruzkinak egin eta inkestan botoa emateko aukera ere.

Kultur Mahaia. Kultur Mahaiko informazioa ere igo dute webgunera.

Kultur dokumentazioa. Udaleko Kultura Batzordearen informazioa eta kultur azpiegituren berri ematen dute, baita herriko taldeen berri ere.

Zuzeneko emanaldiak. Webgunearen bidez zuzeneko emanaldiak egiteko asmoa dute, irudiekin eta testuekin lagunduta.

Barne dokumentazioa. Atal horretara Kultur Mahaiko kideek sartu ahal izango dute. Hau laster jarriko dute abian, taldeekin egon ondoren.


Amara Berrin egingo dute aurtengo Janen ibilaldia

Amara Berri esploratzeko ibilaldi bat egingo dute larunbatean, Donostiako Impact Hub-ek urtero antolatzen duen Janen Ibilaldia da. Auzoari begiratu eta hari buruzko eztabaida piztu nahi dute antolatzaileek. Amara Berri osatu eta egituratzen duten elementu horiei guztie erreparatuko diete: kaleak, plazak, eraikinak, azpiegiturak… Eta baita auzoan gertatzen diren gauzei ere: bizipenak, transitoak, trukeak. Eta jakina, auzoan bizi direnei ere bai: euren kezkak, beharrak eta nahiak ere aztertuko dituzte.

Mundu osoan Jane Jacobs urbanistaren omenez antolatzen diren ibilaldietako bat da Donostiakoa. Aurreko urteetan Parte Zaharra, Altza, Loiola, Amara, Gros eta Añorgan egin dituzte. Ibilaldiak doakoak dira, eta helburua da, interes estrategiko eta turistikoetatik harago, auzoko kaleak eta bizilagunak ezagutzea.

Larunbatean elkartuko dira, maiatzaren 4an. Anoetako geltokian hasiko da Janen ibilaldia, 09:30ean. Eta handik Loiolako Erriberara bidea hartuko dute. Auzoko plazak zeharkatu eta Antso Jakitunaren hiribidetik jarraituko dute. Ondoren, Morlansen sartuko dira, eta gero berriz Anoetara itzuliko dira.

Amara Berriko ibilaldiaren egitaraua.


Anai-arreba batzuk hilda aurkitu dituzte Zumaian

85 urteko emakumea eta 76 urteko gizona etxe batean agertu dira gorpu. Ez dute indarkeria zantzurik.

Ertzaintzako iturriek BERRIAri azaldu diotenez, eguerdian aurkitu dituzte bi gorpuak, Zumaian (Gipuzkoa). Anai-arrebak ziren: 85 urteko emakume bat eta 76 urteko gizon bat. Etxe batean azaldu dira hilik.

Ikerketa zabalik dago, zer-nola zendu diren argitzeko. Lehen zantzuen arabera, hilotzek ez dute indarkeria zantzurik. Uste dute orain egun batzuk hil zirela.

Gorpuak auzitegi medikuntzako zerbitzura eraman dituzte, autopsia egiteko.


AC/DC taldearen jarraitzaileek euriari aurre egin diote Bilbon

1.000 pertsona baino gehiago bildu dira San Mamesen. Batzuk ez dute lanera joan nahi izan eta beste batzuk "mezulariak" bidali dituzte sarrerak erostera.

Datorren ekainaren 28an AC/DCk San Mamesen eskainiko duen kontzerturako sarrera bat eskuratzeko edozer gauza egiteko gai direla erakutsi dute taldearen jarraitzaileek. 1.000 pertsona baino gehiago bildu dira San Mamesen, horietako asko Bilbokoak edo ingurukoak, gaua ilaran egin dute eta lehenengoak, Eako 40 urte inguruko gizon batek, 35 ordu bete ditu AC/Dren kontzerturako sarrera erosteko.

San Mamesera gerturatu direnen gehiengoak ez zuen iaz AC/DCk Barakaldoko BECen eskaini zuen kontzerturako sarrerarik lortu eta "aurtengo antolaketa askoz hobea" dela uste dute.

Hotza eta euria nagusi izan diren arren, taldearen jarraitzaileak umore onez aurre egin diote eguraldi kaxkarrari. Horretarako, kanpadendak eta bestelako tramankuluak erabili dituzte. Badira estadioaren eskailera ohea bilakatu dutenak ere.

"Nire nagusiak ez zidan etortzen uzten, baina kaleratzen banau bost axola", adierazi du ilaran zegoen pertsonetako batek. Ikasleen kasuan egoera antzekoa da, txartel preziatua lortzeko klaseei uko egin diete. 50 urte baino gehiagoko emakume batek semeei txartelak erosteko orduak pasa ditu ilaran.

Oro har, jarraitzaileek birsalmenta ez dute buruan: "Txartela erosiko dugu, baina 90 edo 100 euro ordaintzeko prest egongo ginateke".


Irakurleen Txoko berezia egingo da martxoaren 8an

Emakumeen Egunagaz bat egiten duela eta, Irakurleen Txoko berezia egingo da martxoan. Simone de Beauvoir-en Besteen odola lana landuko dute, eta herritar guztieri zabalik egongo da bertan parte hartzeko aukera. Horretarako, nahi duenak, herri bibliotekan dauka liburua saioa orduko irakurri ahal izateko. Saio berezia 19:00etan hasiko da.


UDA kirol jardueretan hamalau kirol taldek parte hartuko dute

Irungo kirol elkarteetako ordezkariak UDA 2012ren aurkezpenean

UDA udako kirol kanpainan hiriko hamalau kiro elkartek parte hartuko dute. Kanpainaren helburua da 3-16 adin tarteko haur eta gazteek udan euren gustukoen duten kirol jarduera egin ahal izatea. Uztailean eta abuztuan egingo dituzte harduera horiek guztiak, eta horien berri zehatza izateko Irungo Udalaren webgunera jo behar dute interesdunek.

Aurten, berritasun bezala, Ayamendi taldeak gimnastika erritmikoko ikastaroak emango ditu. Jarraian dagoen zerrendan daude UDA 2012n parte hartuko duten kirol elkarteak:

Santiagotarrak KE. Arraunketa eta piraguismo ikastaroak antolatuko ditu

Erroibide SE. Saskibaloiko hastapen ikastaroa antolatuko du Azken Portu kiroldegian. Bidasoa Atletiko Taldea. Atletismo saioak egingo dituzte, Plaiaundin.

Ramuntxo Trinkete. Paleta goma ikastaroa emango dute, Artalekun.

Bidasoa KE. Eskubaloiaren campusa egingo dute, Artalekun eta Urantzun.

Real Union, Mariño eta Behobia futbol taldeak. Futbol ikastaroak egingo dituzte Galen, Ugalden eta Artian, hurrenez hurren.

Leka Enea Mahai Tenis Elkartea. Hirubide ikastetxeko gimnasioan mahai tenis jarduerak prestatuko ditu.

Txingudi Tenis Kluba. Tenis, padel eta igeriketa ikastaroak emango ditu bere instalazioetan.

Ayamendi Kluba. Gimnastika erritmikoko eskolak emango dituzte, Artalekun.

Central Surf Eskola. Hendaiako hondartzan surf ikastaroak emango dituzte.

Jaizubia Hipika Taldea. Zaldiketa ikastaroak emango ditu bere instalazioetan.

Irun Rugby Taldea. Plaiaundin egingo dituzte jarduerak.


«Hemen interakzio handia egon da beti»

Irun, Hondarribia, Behobia eta Hendaia astindu dituzten zenbait gai islatu dituzte, irudi bidez, Irunen: 36ko gerra, Franco eta Hitler bildu zirenekoa, nazien okupazioa, gerraostea, kontrabandoa...

Bidasoko Interpretazio Zentroa sortu zenetik beretik, etengabe joan zaie Bidasoa aldeko jendea, testigantzak eta pasadizoak kontatzera; zubia, muga edota aduana haientzat zer izan den azaltzen hasten dira, oina barruan pausatu orduko. Eva Fernandez zentroko zuzendariak azaldu duenez, hortik sortu zen Mugako Oroitzapenak erakusketa ontzeko ideia, eta iaz ekin zioten lanari, Santiago zubiaren ehungarren urteurrenaren ospakizunekin bat. Irailera arte egongo da zabalik.

Kosta egin al da argazkiak eta kontuak biltzea?

Hemen betidanik hitz egin izan da gai horiez. Nire inguruko jendea, bederen, betidanik mintzatu da, 36ko gerraz eta kanporatuez ez ezik, baita geroko urteez eta kontrabandoaz ere. Irungo, Hondarribiko [Gipuzkoa] eta Hendaiako [Lapurdi] jendeak oso gogoan ditu gaiok. Jendeak gogotsu kolaboratu du, musu truk utzi dizkigute haien altxorrak.

Duela gutxi arte, isilik gorde izan dira, ordea.

Oro har beharbada bai, baina etxeetan beti aipatu eta jakin izan dira.

Interpretazio zentroa martxan jarri zenetik, testigantza ugari bildu duzue. Esate baterako?

Denok ditugu senideen artean eta familian adibideak. Gure izeba eta haren ahizpa Pirinioetako herri batera igorri zituzten, eta, hara iritsita, izenak aldatu zizkieten nahi gabe: batena besteari eman, eta alderantziz. Agirietan horrela ageri dira oraindik ere. Bakoitzak etxean duen izena eta agiri ofizialean idatzita dagoena ez datoz bat.

Aipa ezazu testigantza hunkigarri bat.

Audioan bildu duguna zinez hunkigarria da. Hondarribiko emakume baten historia da, txikitatik Naonedera [Bretainia] igorri zuten. Bere bizitzako pasarte bat kontatzen du, bere familia hemen eta hura Naoneden zergatik dagoen ulertzen duen arteko bere bizitza zatia.

Zein argazki nabarmenduko zenuke? Zeinek hunkitu zaitu besteek baino gehiago?

Batean, familia bat ageri da, zubian, haien atzean Irun aldea agiri dela. Pozik daudela ematen du, irribarrea ezpainetan. Alabaina, 36ko gerratik ihesi heldu dira. Zaila da bakarra aipatzea, argazki guztiek baitute beren zergatia. Badira gogorragoak ere, eta beste batzuk ez dira batere atseginak, Hitler eta Franco elkartzean egindakoak adibidez, baina herri honen historiaren parte dira, eta ezagutu egin behar dira, ulertzeko.

Erakusgai daudenak baino argazki gehiago bildu duzue. Zer utzi duzue kanpoan, zein irizpideren arabera?

Egunerokoa islatzen duten argazkiak, atal historiko nagusiei erabat lotuta ez zeudenak. Hurrengo erakusketa baterako gorde ditugu.

Azalpen handirik ez duzue ipini argazkien alboan.

Ez genuen esku hartu nahi, nork bere interpretazioa egin dezan. Argazki bakoitzak bere historia kontatzen du, eta ikusle bakoitzak berregin beza, bere modura. Bestalde, erakusketa modu xumean egina da, artisau erara.

Hautaketan parte hartu duzu?

Batik bat, amaiera aldera aritu naiz. Hastapenetik buru-belarri aritu dena Pilar Fuertes izan da, interpretazio zentroko teknikaria.

Udan jarri duzue erakusketa. Turistei begira?

Bai. Eta iruditzen zaigulako garai honetan izan dezakeela erakusketak bisita gehien. Zubia ixteak, ordea, ez digu batere mesederik egin. Berregiteko lanak hasi nahi dituzte, eta horrek apur bat galarazi egin dizkigu asmoak.

Irailean itxiko da erakusketa. Beste norabait eramateko planik?

Nahi genuke, hemen kontatzen dena hiru herrien historia baino zabalagoa delako, baina ez gara horretara jarri oraindik.

Gaur egun, Bidasoaren bi aldeetako jendea, dirudiena baino hurbilago dago, ala dirudiena baino urrunago?

Hemen bizitza handia dago, interakzio handia daukagu geure artean, eta beti egon da. Horregatik, dirudiena baino askoz ere lotuago gaudela esango nuke. Egia da, inguru honetatik ateraz gero, ez dagoela beharbada mugaz gaindiko horrenbesteko bizitzarik.

Marmar handiak aditzen dira ordea, espainolek hau eta frantsesek hura, beti.

Tira, baina auzokideen arteko kontuak besterik ez dira. Irunekoak eta Hondarribikoak ere halaxe aritzen dira. Herrien arteko lehia da hori.

Baina estatuak aipatzen dira, ez herriak...

Egia da errealitate administratiboak arras desberdinak direla. Dena den, azken aldi honetan zenbait gauza sozial malgutzen ari dira, esate baterako, lan kontuak, edota langabezia, eta hala behar du, lurralde bera partekatzen dugunez. Aurrerapausoak eman dira.

Turistek zer diote erakusketaz?

Inauguratu berri da, eta oraindik gauza handirik ez. Baina ikusten da jendea sartu eta atera.


Ikastaroak urtarriletik martxora

Hernani Institutuak urtarriletik martxora arteko eskaintzaren berri eman du. Lan mundurako ikastaroak izaten dira eta Hernani Instituan bertan eman behar da izena, Karmelo Labakan edo Agustin Iturriagan. 1) Hobetuz-eko ikastaroak: - Automatismo programagarri aurreratuak. - CAD 2D Autocad 2007. - Automatismo hidraulikoak. - Antena instalazioa eta montajea. - Mekanizatu teknikak. - CAD elektronikoa SEE 3000. - Montaje domotikoak. Indar eroaleak. 2) Langabetuentzat ikastaroak: - Marrazteko erremintak (CAD 2D eta CAD 3D). 120 ordu eta praktikak egiteko aukera enpresatan (1-3 hilabete). - Oinarrizko elektrizista instaladorea. 210 ordu. Enpresatan praktikak egiteko aukera (120 ordu). 3) Kutxa-Nazaret Ikasgela ikastaroak. - Makilajea eta azala zaintzeko oinarrizko pausoak. (Euskeraz eta gazteleraz). 4) Osalan ikastaroak. - TPCarekin homologagarria izango den txartela ateratzeko ikastaro jarraia (eraikuntzan lan egiteko beharrezkoa)


35/02 sumarioko eta gazte mugimenduko auzipetuek ELAren babesa jaso dute

"Konpromisoak" eskatzeko abiatu duten bilera errondan sindikatuarekin egin dutena da lehenengoa.


Atzo gauean 15 minutuko lan uztea egitera deitu zituen Peñen federazioak tabernariak

Aurtengo sanferminetan gutxienez izan diren hiru sexu erasoak salatzeko, Peñen federazioak dei egin zien tabernariei atzo gauerdian hamabost minutuko lan uztea egitera. Gainera, gaur 17:45ean elkarretaratze isilera deitu ditu herritarrak. Bi emakumek salatu dituzte sexu erasoak, eta herenegun Bilgune Feministak beste eraso baten berri eman zuen. Astelehenean jada beste bilkura bat egin zen Udaletxe plazan erasoak salatzeko. Enrique Maia alkateak herenegun esan zuen sexu erasoak egiteko jaietaz baliatzeak are eta larriago bihurtzen duela erasoa.


Patxi Ruiz Txantreako presoaren aldeko borroka abiatu dute Cotanok eta Aginagak

Patxi Ruiz Txantreako preso politikoak jasan dituen eskubide-urraketak salatzeko gose- eta egarri-greba hasi du. Horrekiko elkartasun gisa, Puerto III-n preso dagoen Aitor Cotano algortarra espetxeko janariari uko egiten hasi da; Sevilla II-ko espetxean giltzapetuta dagoen Ibai Aginaga berangoztarra ere borroka horregaz bat egin eta itxialdia abiatu du.

Amnistiaren Aldeko eta Errepresioaren Aurkako Mugimenduak (AAEAM) jakinarazi duenez, Patxi Ruiz euskal presoak gose eta egarri greba hasi du Murtziako espetxean, egunotan bizi izan dituen egoera eta mehatxuengatik protesta egiteko.

COVID-19aren krisia argudiatuta presondegian egin diren eskubide murrizketak salatzeko elkarretaratzeak egin dituzte presoek; maiatzaren 9an horietako batean parte hartu ondoren, funtzionarioek eta espetxeko zuzendari eta segurtasun arduradunek mehatxatu egin zuten, honen esanetan. Mobilizazioen "burua" izatea egozten zioten Txantreako presoari eta "ondorioak sufrituko zituela".

"Mehatxu horien aurrean defendatzeko Patxik zauriak egin zituen besoan", dio AAEAMek, eta erizaindegian medikuak lasaigarriak ukatu eta emandako tratu eskasaren ondoren, gose eta egarri grebari ekin zion astelehenean. "Egoera oso larria da, gose eta greba baten aurrean gorputzeko organoek laugarren edo bosgarren egunetik aurrera huts egiten hasten baitira. Exijitzen dugu Patxiren kontrako erasoak amaitu eta Murtziako espetxeko 8. moduluko presoen eskaerei jaramon egin diezaietela", azaldu du mugimenduak.


Urtarrilaren 12ko Herri Mobilizazio Orokorrarekin bat egitea eskatuko diote bihar Getxoko Udalari

Herrira mugimenduaren izenean Getxoko Bilduk aurkeztutako mozioa tarteko, urtarrilaren 12an Bilbon “Giza eskubideak, konponbidea, bakea. Euskal presoak Euskal Herrira!” lelopean antolatutako mobilizazio orokorrarekin bat egiteko eskatuko zaio, abenduko udal batzarrean, Getxoko Udalari. Ohiko osoko bilkura bihar, osteguna, izango da goizeko 10etatik aurrera, udaletxean. Testuinguru horretan, "euskal preso politikoei aplikatzen zaizkien salbuespenezko espetxe-neurriak indarrik gabe uztea" eskatzen da. Horien adibide bezala jartzen dira, daukan gaixotasun larriagatik "etxean, baina preso" daukaten Anjel Figueroa Fernandezen egoera; eta zigorraren 2/3ak edo 3/4ak beteta izateagatik baldintzapeko askatasunean egon beharko luketela Paul Asensio Millan, Gorka Garcia Sertutxa "Patas", Aimar Hidalgo Lertxundi, Iñigo Otazua Urresti "Oti" eta Endika Lejarzegi Olabarrieta algortarrek, Jagoba Terrones Arrate berangoztarrak, eta Iñaki Gonzalo Casal "Kitxu" itzubaltzetarrak. "Getxo udalerrian sakabanaketa politikaren ondorioak ere aski ezagunak ditugula" ere aipatzen du mozioak: Antonia Hernandez Rodriguez, etxean preso daukaten Anjel Figueroa algortarraren amama, 1997ko martxoaren 14an hil zen auto istripu batean Alcala‐Meco espetxera bidean, bere biloba bisitatzera zihoanean. Argazkian, Getxoko Udalbatzak ere preso gaixoen aldeko mozioa onartu zuen urriaren 30ean EAJren babesaz, Bilduk jeltzaleek aurkeztutako zeharkako zuzenketa onartu ostean / cc-by Algortako Herrira.

Herriraren izenean Getxoko Bilduk aurkeztutako mozioa

Open publication - Free publishing - More bildu


Taxibusaren berri eman dute Go Mobility-n

Eneritz Arbelaitz eta Koldo Elizasu azalpenak ematen, atzo, Irunen.

Herenegun eta atzo —azaroaren 27a eta 28a— Go Mobility azoka egin zuten Irungo Ficoba erakustazokan. Europa Hegoaldeko eragile publiko eta pribatuen topagunea izan da, eta mugikortasun iraunkorra landu dute. Gipuzkoako Foru Aldundiak eta Eusko Jaurlaritzak antolatu dute.

Hainbat esperientziaren berri eman eta jasotzeko aukera egon da bi egun horietan. Tartean, Oiartzungo taxibusa. Karrika, Gurutze, Ergoien eta Legarreari zerbitzu ematen dion ibilgailuari buruz aritu ziren Eneritz Arbelaitz alkateordea eta Koldo Elizasu taxilarien elkarteko presidenteak.

Biek ala biek taxibusaren berri eman zuten: nola sortu zen proiektua, funtzionamendua, duela gutxitik martxan dagoen ibilgailu elektrikora trantsizioa…


Ibilgailuetako "leiho apurtzailea" omen dena atxilotu dute Getxoko udaltzainak erasotzea egotzita

Getxoko Udaltzaingoak A.J.G.G. 21 urteko gizonezkoa atxilotu zuen atzo goizean, agintearen agenteen kontrako irain, mehatxu eta atentatu delituak egotzita. Atxiloketa 07:45ak aldera izan zen. Tokiko polizien bertsioaren arabera, akusatutako pertsona Itzubaltzeta / Romoko kale batean zebilenean, Udaltzaingoaren ibilgailu batengana joan eta, ezer esan gabe, udaltzainetako bat, irainak eta mehatxuak botaz, eraso egin zuen. Aipatu lagun hori askotan atxilotu dute Getxo udalerrian, autoetako kristalak apurtu eta barruan lapurtzen duelakoan. Hain zuzen ere, asteburuan gertatutako indarkeriaz egindako bi lapurreta leporatzen dizkiote. Tokian bertan atzeman omen zuten, bi sakeleko telefono, GPS bat, Ipod bat, bizarra mozteko makinatxo elektriko bat, polizia-bastoi hedagarri bat, laban bat eta kutxatxo bat marihuanarekin aldean zeramatzala. Argazkian, ustez A.J.G.G. 21 urteko gizonezkoa harrapatu dizkiotenak / © Getxoko Udala.

Lehenengo lapurreta larunbat goizean izan zen. Neguriko kale batzuetan zeuden hainbat autoetako atzeko leihatilek kalteak zituztela ikusi zuten udaltzainek. Hori dela eta, tokiko poliziek egoera horietarako aurreikusitako protokoloa jarri zuten martxan, zaindu beharreko inguruko gune estrategikoetan kalez jantzitako agenteak jarriz. Berehala ikusi omen zuten ustezko egilea eta, despistatzeko mugimenduak egitean, berarengana jotzea erabaki zuten. Arakatzen ari ziren unean gerriko poltsa batean polizia-bastoi hedagarria, bizarra kentzeko makina elektriko bat, GPS bat eta laban bat atzeman ei zizkioten. Hori dela eta, ondasunaren kontrako delitua egotzi eta Herritarren Segurtasuneko Legearen arabera salatu ere egin dute, polizia-bastoi hedagarria eramateagatik.

Igandean

Larunbat gauean zelatatze-neurriak mantendu ziren eta ez zen aipatutako ezaugarrietako lapurretarik izan Getxon. Hala ere, igandean, 06:30ean gaztea berriro ikusi zuten Itzubaltzeta / Romon. Mugimendu susmagarri batzuen ondoren, berarengana joan ziren eta zeraman poltsan balio handiko Nokia markako bi sakeleko telefono zeramatzan eta ez zuen nondik atera zituen azaldu, Udaltzaingoak dioenez. Hainbat ikerketen ondoren, bi telefonoen jabeak aurkitu zituzten. Bilboko bi auzokide ziren eta poliziei esan omen zieten bere autoen atzeko leihatilak apurtuak izan zirela eta bakoitzari eskuko telefono bana lapurtu zietela, baita dirua eta hainbat gauza ere. Hori dela eta, ondasunaren kontrako beste delitu bat egotzi zioten atxilotutakoari.


Garcia eta Egañaren oroimenezko bola-jokoa jokatuko da bihar

Bihar Martin Egaña eta Santi Garciaren omenezko bola-joko oroimenezkoa jokatuko da Michelin Udal Kirol guneko bolatokian.

Ostadarreko bola joko atalak antolatzen duen zazpigarren edizioa izango da biharkoa.

Honetan bi maila nagusi izango dira, hots, gizonezkoak eta emakumezkoak.

Herriko bolariez gain, Gipuzkoa osotik etorritakoak espero ditu Jose Antonio Montes, antolatzaileetako batek, lehiaketa irekia izango baita. Hala ere, herriko bolari onenek sariak izango dituzte.

Izen-ematea Michelingo bolatokian bertan egin behar da 10:00etatik 12:00etara.


La Polla Recordsen tributua

Gaur, 23:00etan, Olatzagutiako Barandi tabernan.

Aguraingo punk taldearen tributu banda da Tokan 2 la polla. Pepok (ahotsa eta bateria) eta Ritxarrek (gitarra) osatzen duten bikotea eta La Polla Records taldearen kantuen errepasoa eginen dute. Aurretik ibiliak baziren ere, 2014ko azaroan gorpuztu zen egitasmoa, punk talde ezagunaren izpiritua biziberritzen duena.


Bozetarako aliantza eratzeko asmoz, harremanetan segituko dute

Ezker abertzaleak, Alternatibak, EAk eta Aralarrek hauteskundeetara batera joateko aukera aztertzeko lehen bilera egin duteBozetan Euskal Herria «subjektu politikoa» dela agertzea garrantzitsutzat jo dute

Azaroaren 20ko hauteskundeetarako aliantza politiko bat osatzeko proposamena elkarrekin aztertu zuten atzo ezker abertzaleak, EAk, Alternatibak eta Aralarrek. Lehen hartu-emana izan zen, baina ez azkena. Izan ere, lau alderdiok agiri bateratu batean jakinarazi zuten harremanetan jarraitzeko asmoa dutela, bozetan batera aurkezteko formulaz eztabaidatzen jarraitzeko. Balizko egitura bakar horri eman beharreko formatik harago, funtsezkoan bat datoz ezker abertzalea, EA, Alternatiba eta Aralar: Espainiako bozetan Euskal Herria «subjektu politikoa» dela azalaraztea garrantzitsua dela diote.

Ordubete inguru egon ziren batzartuta lau alderdiak, Aralarren Donostiako egoitzan. Ezker abertzaletik Miren Legorburu eta Txelui Moreno izan ziren, EAtik Ikerne Badiola eta Mariano Alaba, Alternatibatik Oskar Matute eta Begoña Vesga, eta Aralarretik Patxi Zabaleta, Jon Abril, Rebeka Ubera, Txentxo Jimenez eta Iosu Murgia.

Batzarrean, Euskal Herriaren erabakitzeko eskubidea defendatzeko Espainiako Kongresurako hauteskundeek duten garrantzia nabarmendu zuten alderdiotako ordezkariek. Haien ustez, boz horietan azaleratuko da «Euskal Herriaren eskakizuna subjektu politiko gisa duen eskubidea betetzea» dela, «Madrilekin eta Europarekin nahi dituen kanpo eta barne harremanak erabaki ahal izateko». Ideia hori oinarri hartuta, hauteskundeei begira hautes egitura bat eratzearen inguruan «hausnarketak eta proposamenak» trukatu zituzten.

Azaroaren 20ko bozetara bat eginda aurkezteko proposamenaren harira jarrera irekia agertu du Aralarrek hasieratik, nahiz eta balizko aliantza horri eman beharreko forman eta izan beharreko ordezkaritzetan bestelako proposamenak egin. Aralarren nahia da Nafarroan NaBai eta Bilduren arteko koalizioa egitea eta EAEn Aralar eta Bilduren artekoa. Senaturako, berriz, EAJri ere ateak zabaltzea proposatu du.

Aralarrek, gainera, hauteskundeei begira indar abertzaleen arteko elkarlanaren alde egin du V. Biltzarrari begira landutako txosten politikoan. Bertan dio hauteskunde orokorretara norekin joan erabakitzeko orduan besteak beste Euskal Herrian ireki den garai berria kontuan hartu beharko dela, eta bake eta normalizazio prozesuaren defentsak eta Gernikako Akordioaren garapenak izan behar dutela irizpide.

Uxue Barkosen iritzia

Atzo Iruñean Uxue Barkos Iruñeko hautetsi eta azken bi legealdiotako Kongresuko NaBairen diputatuak adierazi zuen Aralarrek oraindik ez duela ofizialki gonbidapenik egin NaBairen barruan EAk, Alternatibak eta ezker abertzaleak egindako proposamena aztertzeko. Dena den, proposamenari buruzko bere iritzia agertu zuen: «Bilduren proposamenak NaBairen kontra egiten du zuzen-zuzenean, taktikoki ez baitu onartzen herrialde bakoitzeko ezkertiarron eta abertzaleon interesak. Ez dakit nola konpon dezakegun NaBairen bizitza Bilduk egindako proposamen horrekin».


Debagoieneko egoitzetan eman dituzte azken altak

Azken orduetan hiru alta eman dituzte Gipuzkoako adinekoen egoitzetan: bi Aretxabaletakoan eta bat Arrasatekoan. COVID-19 gaitzak ez du heriotzarik eragin bederatzigarren egunez jarraian lurraldeko adinekoen egoitzatan; kasu positiborik ere ez da egon.

Gipuzkoako foru bozeramaile den Eider Mendozak arratsaldean emandako datuen arabera, COVID-19 gaitzak ez du heriotzarik eragin azken orduetan Gipuzkoako adinekoen egoitzetan. Mendozak gaineratu du kasu positibo berririk ere ez dutela atzeman. Alta, berriz, beste hiru egoiliarrek jaso dute: Aretxabaletako GSR egoitzako bik eta Arrasateko Iturbideko batek. Hortaz, Debagoieneko egoitzetako datuak honako hauek dira:

Arrasateko Iturbide egoitzan pertsona bakarrak du koronabirusa, 26 hil dira eta 54 sendatu.

GSR Debagoienan 24 pertsonak dute koronabirusa, 6 hil dira eta beste 8 sendatu.

Eskoriatzako Jose Aranan bi positibo egon dira orain artean, eta biak sendatu dira.

Mendozak Gipuzkoako egoitzetako datuak ere eman ditu: Guztira, 367 egoiliarrek gainditu dute jada gaixotasuna, egoitzetan gaitza jasan duten guztien %65,3; 167 zendu dira, positibo emandakoen %29,7; eta 28 lagunek diagnostiko positiboarekin jarraitzen dute, hau da, %5. Azken horiek Gipuzkoako lau egoitzatan daude. Gipuzkoako egoitzen sarea 65 zentrok osatzen dute.


BKL-k kirol ekipazio berria aurkeztu du, Arri babesle duela

De las Heras, Sarriegi eta Flores, BKLren ekipazio berria aurkezten.BKL Beasaingo Kirolaren Lagunak taldeak aro berri bati ekin dio. 25 urtez kolore laranja erabili ondoren, datorren denboraldian ekipamendu berria erabiltzen hasiko dira. Izan ere, lau urterako hitzarmena sinatu dute Beasaingo Arri kooperatibarekin eta Kirolaren udal fundazioarekin; bi erakunde horien ikurrak eramango dituzte kamisetetan.

Juan Francisco Rodriguez BKLko lehendakariak, taldeak «une larriak» bizi izan dituela azaldu du, eta bai BKL-k eta bai Arrik, momenturik onenean topo egin dutela. Izan ere, «guk babesle bat behar genuen aurrera egiteko, eta beraiek, kirol munduan sartu nahian zebiltzan».

Arri, mekanizatu lanetan aritzen den kooperatiba bat da. Senperen dute lantegia, eta gaur egun, 60 langile dituzte. Joxe Mari Flores Arri enpresako gerenteak azaldu duenez, «jende gazte asko dugu, eta gure irudia zerbait gazte eta dinamikoarekin lotu nahi genuen». Jakitun ziren BKL taldea egoera larrian zebilela, prentsan argitaratutako hainbat berri irakurri eta gero. «Gu zailtasunak dituen talde bat laguntzeko prest geunden; kontaktuak hasi eta berehala ados jarri ginen».

Taldeak une zailak pasa baditu ere, arduradunen esanetan hasiak dira zulotik irteten. Hala, pasa den denboraldian 7 talde izatetik 10 izatera pasa direla azaldu zuen Miguel Angel de las Heras taldeko kideak. Aurten, saskibaloi eskola ere martxan jarri dute, eta erantzun ona izan du, 80 bat umek eman baitute izena. Bide beretik, iaz eskubaloi taldea desagertu zela ikusita, aurten eskubaloi eskola martxan jartzeko asmoa dutela azaldu nahi zuten, kirol horri eutsi nahi diotela-eta.

Azkenik, taldeak batzar orokorra egingo duela gogorarazi dute. Bihar izango da, 19:00etan, Antzizar kiroldegian.


Izarne Zelaia: “Euskaraz Bizi Eguna Donostian eta, batez ere, parte hartzailea izatea nahi genuen”

Jexux Arrizabalaga eta Izarne Zelaia – EHEko kideak

Euskal Herrian Euskaraz (EHE) herri mugimenduak Euskaraz Bizi Eguna egingo du etzi. Hiria euskaltzalez betetzea helburu du jaiak.

EHEko Jexux Arrizabalaga eta Izarne Zelaia

Jexux Arrizabalaga (Parte Zaharra, 1947) Urrats euskaltegiko irakaslea da; Izarne Zelaia (Egia, 1984), berriz, bere auzoko euskara batzordeko kidea. Biak ala biak euskaltzaleak eta Euskal Herrian Euskarazeko (EHE) kideak. Bi belaunaldi ezberdin helburu berarekin: euskaraz bizitzea.

Zergatik zarete EHEko kide?

Jexux Arrizabalaga (J. A.). Euskararen aldeko mugimendu sozial baten kide gara. Edonor izan daiteke euskaltzale, mekaniko bat, lorezain bat… ez dago lanbide bati lotua, ez da euskalgintzako kide izan behar. Horrek batzen gaitu EHEn. Lurralde honetan euskaraz bizi den komunitate bat dago; eta euskaraz bizi nahi duen gehiengoa. Euskalduna izan ez arren, izan nahi duena, euskararekiko konpromisoa duena. Diagnosi hori eginda, gu euskaltzale organikoak gara, euskararen normalizazioaren alde antolatuta lan egin nahi dugunak. Aitzindari lana egiten dugu, euskal komunitateko beste elkarte edo talde batzuek bezala.

Izarne Zelaia (I.Z.). EHEren berezitasuna kalean dagoela da, herrira begirako dinamikak dira. Barne lana, noski, hor dago; baina oso kaletarrak gara, jendearengana iristen saiatzen gara; gure mezuekin sentsibilizazioa lantzen.

Normalizazioaren aldeko urratsak egin dira, baina oraindik alde handia dago ezagutza eta erabileraren artean. Bide horretan zer egin daiteke?

I. Z.: Nik uste dut Euskaraz Bizi Eguna horren harira datorrela. Euskara ikasi eta txoko batean gordetzeko altxorra ez dela erakusteko. Hori baztertu beharko genuke, praktikara eraman, bizitzako parte egin, eta esparru guztietara zabaldu. Ikastea beharrezkoa da, lehen pausoa; baina erabilera bultzatu nahi dugu. Horretarako, kontzientzia hartu behar da. Eguneroko bizitzan erabiltzeak duen garrantziaz ohartu, eta ingurukoak kutsatu. Lehen hitza beti euskaraz egiten badugu, ingurukoek hala erantzuteko aukera gehiago dugu.

J. A.: Normalizazio bidean pauso txikiak eman ditugu. Euskararekiko konpromisoa onartu eta euskaraz bizitzeko kontzientzia hartzeko lana egin behar dugula uste dugu. Belaunaldi ezberdinak daude. Helduen kasuan, euskararekin jasan dutenagatik konplexudun asko dago, euskaraz jakin, baina hitz egiten ez duena. Kanpotik etorri eta euskara ikasi behar dutela inoiz pentsatu ez dutenak ere badaude. Gazteen belaunaldiari dagokionez, hezkuntzaren bidez hauek euskaraz hitz egitea lortu da. Gaztetxoei eta haurrei egiten zaie euskaraz, baina adin batera iritsitan ez dute euskaraz funtzionatzen, jakin arren.

I. Z.:Horrek dakar, gazteek euskara funtzionala ez dela, baliorik ez duela, ikustea. Hauentzat, euskara institutuko edo eskolako hizkuntza da; ikasteko hizkuntza edo haur hizkuntza.

Ereduak falta zaizkie?

J. A.: Gazteei arduragabekeria leporatzea ez dago ondo. Eguneroko bizitzari erreparatuz gero, sukaldariak, kirolariak… Badira bakar batzuk euskaraz egiten dutenak, baina komunikabideek erdaraz hitz egin dezaten eskatzen diete, eta hala egiten dute. Aste Nagusiko kontzertuak hogeita hirutik hogei gazteleraz dira. Euskaltzaleak agintzen aritu arren, udalbatzarretan denek gazteleraz hitz egiten dute… Zazpi euskaldun gehi erdaldun bat berdin zortzi erdaldun eragiketa betetzen da.

I. Z.:Egia da eredu batzuk izan badirela, gutxika ateratzen saiatzen direnak; baina komunikabideetan, eguneroko jardunean, ez da euskara erabiltzen denik ikusten. Nahiz eta euskaldunak diren banako batzuk egon, dinamika guztia erdararen inguruan mugitzen bada, euskara baliagarria dela ez da ikusten.

J. A.: Gazteek zer ikusi hura ikasi egiten dute. Hor dituzu, esaterako, Piratak. Hiriko gazte mugimendu garrantzitsuena da, euskaraz erabat funtzionatzen duena, eta gazteek erantzuten dute. Erantzuten ez dutenak komunikabideak eta erakundeak dira. Dinamika hori apurtu eta egoera normalizatu behar dugu. Bakoitzak nahi duen moduan bizitzeko.

Horregatik, Euskaraz Bizi Egunean, euskararen aldeko hautuaren balioa aldarrikatuko duzue.

J. A.: Ez dugu horrela funtzionatu nahi. Erdaldunak errespetuz tratatu behar gaitu. Gizabanakoak gizabanakoa errespetatu behar du, eta komunitate batek bestea; bestela ez dugu nahi bezala bizitzeko aukera izango. Horregatik leloa Euskalduna naiz eta harro nago da. Konplexu guztiak alde batera utzi eta euskaraz funtzionatzen hasteko.

I. Z.: Egunerokotasunean erakutsi behar dugu euskaldun izateaz eta euskara erabiltzeaz harro gaudela. Ekintza txiki guztietan, zein hizkuntza erabiliko dugun hautzen dugun bakoitzean erakutsi behar dugu gure harrotasuna.

Euskaraz Bizi Eguna lehenengoz egingo duzue hiriburu batean. Horrek garrantzia berezia al du?

I. Z.: Baietz uste dut. Donostian eta, batez ere, parte hartzailea izatea nahi genuen. Gazte asanbladen bidez auzoen parte hartzea lortu dugu, eta eskertzekoa da egiten ari diren lana. Manifestazioan parte hartze nabarmena izango dute, koloretsua eta bizia izan dadin.

J. A.: Gazteen parte hartzeak, eta euskalgintzako beste eragile batzuenak nabarmentzea merezi du. Hiriburuari lotuta, normalizatzearen aldeko borrokan ereduak oso garrantzitsuak dira. Euskarari dagokionez, eredugarri izateko baldintza guztiak betetzen ditu Donostiak: euskaltzale eta euskaldun pila dago. Hemen ematen diren aurrerapausoak beste hiriburuetarako baliagarri izango dira.

Zer jarrera dute donostiarrek euskararekiko?

I.Z. : Galdera zabala da, denetarik dago. Euskaltzale asko izan arren, euskarari pestigioa eman eta praktikan baliagarria dela erakusteko lan dezente dugu egiteko. Larunbateko jaiaren harira euskalgintza asko mugitzen ari da, elkarlan handia izan da, eta hori positiboa da.

J. A.: Askok uste baino euskaldunagoa da, eta ezusteko asko hartzen dituzu. Urte mordoa pasata jakin dezakezu norbait euskalduna dela. Bada mundu txiki bat, baina donostiar gehienak euskararen aldekoak direla uste dut.

Eta erakundeek?

J. A.: Udalean lehentsunezko hizkuntza da euskara. Alderdien artean, eta bakoitzaren barruan,ordea, alde handia dago. Akronimoetatik irten eta norbanakoetara joko nuke. Herriaren presiorik ez badute ez dira aldatuko. Boterea dutenek beraien hizkuntza inposatu dute, eta guri esaten digute inposatzen dugula. Agian neurriak hartu behar dira Euskal Herrian bizi garenok euskaraz hitz egiteko eskubidea izateko…

I. Z.:Horretarako denok elebidunak izan behar dugu, eta egun, elebidun bakarrak euskaldunak gara. Beti gure kontra etortzen den mezua inposatzen ari garela da. Baina ez da egia. Gu bi hizkuntzatan moldatzen gara, eta beraiek ez digute euskaraz bizitzen uzten.

Etziko jaiari begira zer mezu zabaldu nahi duzue?

I. Z.:Lehenik, eskerrak eman eguna aurrera eramateko lanean ari direnei eta egunean parte hartuko duten taldeei. Bestetik, jendea animatu parte hartzera.

J. A.: Jendea etor dadila, bakoitzak bere gunea aurkituko du. Batek kantuan, besteak dantzan, musika entzuten, poteoan. Giro ederra izango da. Horretarako antolatu dugu, egun ederra pasatzeko.

Donostiako ezker abertzaleak bat egin du jaiarekin

Euskaraz Bizi Egunak atxekimenduak jasotzen jarraitzen du. Donostiako ezker abertzaleak babesa eman zion atzo, prentsa ohar baten bitartez. Euskalgintzan jarduten diren eragileen eta norbanakoen lana goraipatu, eta Donostiaren izaera euskalduna “berreskuratzea, aldarrikatzea, eta egunez egun eraikitzea” donostiarrek bere gain hartu beharreko erronka dela gogoraraz zuten. Donostia euskalduna eredu bilakatzeko bidean lagun izango dira, “lehentasunezko erronka baitugu kalean eta instituzioetan daramagun lanean”.


EAJ: “Villabona eta Zizurkilgo herritarrak entzun eta errespetatuko ditugu”

GBBko presidentea, Joseba Egibar itxaropentsu azaldu da, uste duelako gipuzkoarrek aginte maila bueltatuko diotela igandean EAJri.

Alkatetzetarako bi hautagaiek konpromisoa hartu dute Bilduren kudeatzeko moduetatik aldendu eta herritarrak entzun eta errespetatzeko. “Azken lau urteetan, entzungor egin diote herriaren hitzari eta euren proiektuak inposatu dituzte nahiz eta gehiengoa aurka izan. Hortxe daukagu atez atekoaren adibidea”, salatu du Lazkanok.

Jakinarazi du EAJk bestelako kudeaketa egingo duela, herritarrengandik hurbil egongo dela eta pertsona guztiak errespetatuko dituela. Zentzu horretan, eskerrak eman dizkie azken asteotan Zizurkilen zabaldu duten lokalera inguratu diren herritarrek, “ideia eta proposamen oso interesgarriak helarazi dizkigutelako”. Jarraian datorren legealdira begira, lehentasunezkoak izango diren zenbait proiektu aipatu ditu, besteak beste, merkatariekin elkarlanerako batzordea eratzea, kultur etxean igogailua egitea, helduen artean kirola sustatzea, herritarren artean parte hartzea bultzatzea eta langabeziaren aurkako neurriak hartzea.

Iban Agirre hautagai billabonatarrak ere hartu du hitza, eta ziurtatu du EAJ-PNVren helburua dela “talkekin amaitu eta akordioak bilatzea”. Adierazi du bere taldea oso indartsu datorrela, eta gogotsu daudela herriari behar duen bultzada emateko. “Daukaguna sendotuko dugu eta kemena izango dugu proiektu politak aurrera eramateko. Ez gara konformatu behar daukagunarekin. Herriko jendea gustura egotea da geure helburua, eta hori lortzen saiatuko gara”, adierazi du.

Egibarrek itxi zuen atzoko ekitaldia, eta EAJ eta Bilduren arteko ezberdintasunak nabarmendu zituen bere hitzaldian. “Haiek garaile izan nahi dute norbait zapaltzeko; guk, berriz, herritarrak errespetatu eta haien beharrei erantzungo diegu”, azaldu zuen.

Gipuzkoa Buru Batzarreko presidenteak esan zuen bere alderdiak badaukala zer eskaini herritarrei. Izan ere, gogoratu zuen “EAJ izan dela Euskadin aginte maila handiena izan duen alderdia, eta erabaki estrategikoetan asmatu duela".

Eusko Legebiltzarreko presidentea, Bakartxo Tejeria; Jokin Bildarratz senataria; Jaurlaritzako Turismo zuzendaria, Mertxe Garmendia; Iñaki Agirre eta Luke Uribe-Etxebarria legebiltzarkidea; Olatz Peon burukidea eta beste zenbait alderdikide, zerrendaburu eta herritar izan ziren ekitaldian.


Zierbenan hasiko da ekainaren 30ean San Miguel Liga

Guztira 18 estropada puntuagarri izango dira. Gipuzkoan zazpi jokatuko dira, sei Bizkaian, hiru Kantabrian eta bi Galizian.

Traineru Kluben Elkarteak San Miguel Ligako egutegia onartu du gaur, Portugaleten. Guztira 18 estropada puntuagarri izango dira. Gipuzkoan zazpi jokatuko dira, sei Bizkaian, hiru Kantabrian eta bi Galizian.

2012ko San Miguel Ligako egutegia (data, non eta bandera)

Ekainaren 30ean Zierbena (Bizkaia) PetronorUztailaren 1ean Astillero (Cantabria) Ayuntamiento AstilleroUztailaren 7an Portugalete (Bizkaia) Portugalete (1)Uztailaren 8an Zarautz (Gipuzkoa) Euskolabel (1)Uztailaren 14an Galizia konfirmatzekeUztailaren 15ean Galizia konfirmatzekeUztailaren 21ean Pedreña (Cantabria) Marina de Cudeyo (1)Uztailaren 22an San Pedro (Gipuzkoa) Pasaiako Portu Berria (1)Uztailaren 28an San Juan (Gipuzkoa) IberdrolaUztailaren 29an Getxo (Bizkaia) Getxoko Ikurriña (1)Abuztuaren 11n Hondarribia (Gipuzkoa) HondarribiaAbuztuaren 12an (Gipuzkoa) Zumaiako Ikurriña (1)Abuztuaren 18an (Gipuzkoa) Zarautzeko Ikurriña (1)Abuztuaren 19an (Gipuzkoa) Zarautzeko Ikurriña (1)Abuztuaren 25ean Castro (Cantabria) FlaviobrigaAbuztuaren 26an Portugalete (Bizkaia) AmbilampIrailaren 15ean Bermeo (Bizkaia) Bermeo Hiriko IkurriñaIrailaren 16an Portugalete (Bizkaia) El Corte Ingles


Lekarozko Aroztegiko asmoa ‘pelotazo urbanistikoa’ dela uste du

Baztango beharrekin ez duela zer ikusirik dio

Lekarozko Udalez Gaindiko Plan Sektorialaren tramitazioak (UGPS) babestu nahi duen hirigintza garapena «pelotazo urbanistiko hutsa» dela salatu du Udal Gobernu Taldeak eta «ez du batere zerikusirik, ez Baztango beharrekin, ez Nafarroa turismo aldetik bultzatzearekin». Ekimen horren egiazko interes bakarra 252 etxebizitza garatzea dela uste du gobernu taldeak, «gehienak luxuzkoak, golf-zelaiari lotuak, eta golf-zelaia aitzakia bertzerik ez da. Kontua da espekulazio hutsezko hirigintza-operazio zaharrak berritzea». Nafarroako Gobernua legearen kontra ari dela ere uste du, hortaz UGPS hori geldiarazteko eta haren tramitazioa ezesteko eskatu diote, gainerakoan, Baztanek indar osoz eginen dio kontra, «bai arlo instituzionalean, bai arlo sozialean, bai arlo judizialean, Baztanen aurkako eraso latza baita hirigintzaren eta ingurumenaren aldetik, bai eta espekulazio hutsezko operazio bat, ez baitu zerikusirik herritarren interes sozialekin».

Ildo honetatik, Aroztegia eta gero zer plataformak deituta ehun bat lagun bildu zituen elkarretaratzea ere egin zen Lekarozen. Aroztegia eta gero zer Plataformak argitara eman zuen oharrean, alarma egoera piztu dela adierazi zuen. Oharrak zioenez, «harrigarria baina egia. Nafarroa Auzitegi Nagusiak Aroztegiko egitasmo urbanistiko-espekulatzailea gelditu ondotik, enpresa bulkatzaileak Udalez Gaindiko Plan Sektoriala erabiliz betiko proiektua Nafarroako Gobernuarekin zuzenean tramitatuz egin nahi du, horrela Lekarozko herria eta Baztango Udala eta Batzar Nagusia bazter batean utziz. A ze demokrazia!».


«Zorte handia da menderatua izatea gaur egungo gizartean»

Anoetako Gazte Asanbladak antolatutako hilabete feministaren barruan, Lorea Agirrek hitzaldia eskaini zuen ostiralean. Euskara eta feminismoa izan zituen hizpide. Hona hemen bertaratutako gazteekin kazetariak konpartitu zituen hainbat hausnarketa:

"Euskaldunak izate bategatik baino gehiagogatik gara zapalduak"

"Emakumea, arraza eta klasea. Gure kasuan ere ematen da menderakuntza hirukoitza: gu gara emakumeak, gu gara hizkuntza menderatu batekoak eta langile klasekoak. Bide honetatik sartu dira munduko feminismo mordo bat: kolonizazio egoeran egon diren herrialdetakoak, indigenismoa, herrialde arabiarretakoak... Menderakutza ez da bakarra, izan daitezke bi, hiru, lau edo bost. Hori baina inportanteagoa da konturatzea ezin zaitezkeela izan feminista eta arrazista, edo feminista eta . Feminista izateak berekin dakar beste hainbat borroketara sartu beharra".

"Intersekzionalitateak esan nahi du genero berdintasunaren bilaketan gainerako borroka guztiak topatzen ditugula. Menderakuntza horiek guztiak zeharkatzen ditu generoak. Identifikatu behar da borroka bakoitzean indarkeria fisikoa eta sinbolikoa nola gertatzen den eta botereak nola menderatzen duen".

"Menderatuen begiradatik hizkuntzak ez du, orain arte, zentralitaterik izan"

"Borroka hauetara azkenetako bat inkorporatzen hizkuntza minorizatua izan da. Nahikoa menderakuntza bizi du euskal hiztun batek, feminismoak adar gisa onar dezan, hizkuntzaren aldeko feminismo bat egon dadin? Baietz uste dugu guk. Ertamerika eta Hegoamerikatik datorren indigenismoaren teorian, orain gutxi arte ez dira hizkuntzari garrantzia ematen hasi. Garrantzia gehiago eman izan diote ohitura galtzeari, hizkuntza galtzeari baino, kosmobisioa deitzen dioten horri. Menderakuntza borroka horietan eta feminismoaren begiradatik hizkuntzak ez du leku zentrala izan. Hizkuntza da gu menderatzeko leku pribilejiatua. Horren adibide garbia da, esaterako, Euskaldunon Egunkariaren itxiera".

"Zorte handia da menderatua izatea gaur egungo gizartean"

"Emakume ez den batek hiztuna den heinean, menderakuntza bizi du. Badaki zer den menderatua sentitzea. Horrek esan nahi du, elkartasun sareak eta enpatiak sortu daitezkeela emakumeok bizi dugun menderakuntzarekiko. Gizarte osasuntsu, sanoago eta berdinzaleago bat egiteko aukera dugu, zer eta menderatuak garelako".

"Feminismoak emakume esaten duenean, kontrajartzen du gizon eredu patriarkal, hegemoniko, goitik beherako batekin. Hori normalean da gizon zuri bat, gizon burges bat, gizon heterosexual eta europar bat. Boteretsua, arrakastaduna, diruduna, segurua. Gizonezko izanda ere, gutako zein da horrelakoa? Gizon hegemoniko ez den hori guztia emakume bezala izendatzen du feminismoak".

"Momentu honetan feminismoa da sozialismo berria"

"Euskal Herri sozialista nahi dugula esaten dugu baina Euskal Herri euskalduna edo feminista ez da hain maiz aldarrikatzen. Niri hori harrigarria egiten zait. Feminismoak halako jauzi intelektual eta praktikoa egin du, non feminismoak sozialismoa gainditu duen. Hori nire iritzia da, baina iritzi konpartitua. Angela Davisek esana du, feminismoaz elikatutako marxismoa dela orain behar duguna inoiz baino gehiago, horixe dela historiaren une zehatz honetan estrategiarik onena".

"Gure iraultza posible bakarra guk ere gizartea gure erara egitea da"

"Politikoa guztia da. 'Pertsonala dena politikoa da' feminismoaren leloak dio. Etxe barruan ematen diren menderakuntzak politikoak dira eta ez partikularrak. 'Etxean behintzat euskaraz' esaten ziguten txikitan, aldarri hori ez zen pertsonala, politikoa baizik. Eraldatu dezagun beraz gizartea kolektiboki, elkarrekin".

"Sozialismo klasikoak dakarren irakurketa da goitik behera datorrela boterea. Feminismoak dakar beste irakurketa bat, esaten duena boterea sare bat dela. Eta bakoitza gure baitan gara menderatuak eta menderatzaileak aldi berean. Adibidez, euskal hiztunak menderatuak gara, baina espainolez hitz egiten dugunean, berriz, menderatzaile. Nahastu egiten dira, beraz, botere harremanak. Feminismoak esaten du: goazen aztertzera zein botere harreman dauden eta non. Menderakuntza non eta nola gertatzen den zehazki jakin dezagun, botere harreman berri batzuk antolatzeko. Hortik dator, ekonomia sozialak edo ekonomia feministak planteatzen duena: jarri dezagun bizitza erdigunean eta dedikatu gaitezen elkar zaintzera".

"Euskaraz egitea antikapitalista izan daiteke eta bada".

"Kapitalismoa homogeinizazioa da. Denok kultura bera, denok hizkuntza bera, denok bizimodu bera, sistema mantentzeko gurpilak bueltaka segi dezan. Zertarako eta dirua irabazteko, guk apur bat eta gutxi batzuk ikaragarri pila. Hori da bizi dugun jokoa. Euskara erabiltzea askatzailea da, feminismoa bezala. Kultur aniztasuna suposatzen duelako. Kapitalismoa berez da hegemonikoa eta patriarkala eta ezin da ulertu hizkuntzen zapalkuntza gabe".

"Demokrazia arazo bat da euskararena, eskubide kontu bat".

"Genero borroka ez da identitate borroka bat. Justizia sozialeko kontu bat da, eskubide kontu bat. Ez ditugu eskubide berdinak gizon jaio edo emakume jaio. Hiztun bezala ere ez ditugu eskubide berdinak. Euskaldun izatea izan beharko luke beste edozeinen berdina izatea eta gaur egun ez da. Eskubide gutxiago ditugu".

"Norbait menderatzeko tresnarik onena da menderatzaileak esatea zu zer zaren. Eta hori beti praktikatu da. Euskaldunokin bereziki: da hizkuntza txikia, maitagarria, ahula, umila, umetxoekin, txakurtxoekin, etxean erabili beharrekoa. Baina epaitegira bazoaz, plaza publikora bazoaz, edo Belodromora, orduan hobea duzu espainolez hitz egin. Naturalizazio prozesuak ematen dira eta hori deseraiki egiten du feminismoak".

"Menderatuak gaudelako gara eraldaketarako subjektuak"

"Menderatua ez denak ezin du eraldaketa ekarri, ez duelako egoera aldatu nahi. Hizkuntzarekin batera gauza gehiago aldatuko ditugu? Gure herria, gure auzoa, gure kuadrilla, gure botere harremanak. Aukera ezin hobea da eraldaketarako".

"Jakin, jabetu, ahaldundu eta boteretu. Hori dira feminismoak planteatzen dituen urratsak. Zein tresna ditugu euskal hiztunok euskara izan dadin hemen hizkuntza nagusi? Goazen botere harremanak aldatzera, aldaketa integral bat egin dezagun kolektiboki. Modu justuagoan eta hobeto bizi gaitezen".

"Gara egiten duguna. Egiten dugunak egiten du eta gu egiten gaitu. Kate bat da. Zerbait aldatu nahi badugu genero planoan, hizkuntzaren planoan, arazo sozialen planoan edo ekonomiaren planoan egiten dugun horrek aldatuko du".


Igor Zalakainen erakustaldia jardunaldi gastronomikoen amaieran

Igo Zalakainen sukaldariaren erakustaldia ostiral honetan izango da Batzokian. Jardunaldiko partaide guztien afaria, bestalde, larunbatean.

Andoaingo Batzoki elkarteak antolatutako I.Sukaldaritza jardunaldiak asteburu honetan iritsiko dira amaierara, bertan parte hartu duten elkarte guztietako sukaldarien lagunarteko afariarekin.

Lehiaketa kutsurik gabekoa, irailaren 24an jarri ziren martxan Andoaingo elkarte gastronomiko guztien parte hartzearekin. Bost asteetan zehar Andoaingo elkarte bakoitzeko bina ordezkarik lau pertsonentzako otordua prestatu dute Batzokian bertan, horretarako izan duen muga bakarra osagaien gehienezko balioa 30€eurokoa izan delarik. Afari horien prestaketa ikusteko deialdia irekia zen, pantaila erraldoi baten bidez jarraitu ahal izan delarik. Egun bakoitzeko, gainera, ikuslegoaren artean zozketa bat egin da, eguneko sukaldariekin batera prestatutako platerak daztatzeko aukera izan dutelarik.

Igor Zalakain

Andoaingo sukaldaria aski ezaguna da, Arzak jatetxean lanean ari da azken urteetan. Euskadi Irratian ere eguerdiro bere errezetak entzun daitezke. Ostiral honetan Zalakainek otordua prestatu beharko du jardunaldi guztietan zehar sukaldariek egindako baldintza berdinetan. Erakustaldi polita eskainiko du, eta jardunaldi gastronomikoak borobiltzeko baliagarri izango da.


Elektrizitatearen prezioa bederatzi euro garestituko da urtarrilean

Handizkako Merkatua (Pool) sortu zenetik, inoizko prezio altuenera irits liteke energia elektrikoaren amaierako prezioa.

Handizkako Merkatuan (Pool) energia elektrikoak duen prezioak gorakada nabaria izango du urtarrilean, izan ere, 91,88 euro ordainduko da megawatt orduko (MWh) asteazken honetan. Hala, Handizkako Merkatua sortu zenetik inoizko prezio altuenera irits liteke energia elektrikoaren amaierako prezioa. Batez beste zortzi edo bederatzi euro gehiago ordaindu beharko dituzte hamabi milioi familiek.

Energia elektrikoaren amaierako prezioa nabari igo da azken asteotan, eta egunetik egunera aldea handiagotu besterik ez da egiten. Adituen arabera, arrazoiak bestelakoak dira: hotz boladak energia elektrikoaren eskaera handitu du, baina ez duenez euri eta haize nahikorik egin, ezin dute energia hidraulikoa ezta eolikoa ekoiztu (elektrizitatea sortzeko baliabide merkeenak dira). Gainera, nazioarteko merkatuetan gas naturalaren prezioa igo da, eta horrek ere nolabaiteko eragina izan du.

Hala, energia elektrikoaren amaierako prezioaren igoera “ezohikoa” dela diote ekoizleek, baina beste hilabete batzuetan prezioak askoz ere baxuagoak direla azpimarratu dute.

Hurrengo egunetako prezioei dagokionez, energia elektrikoaren prezioak gorantz jarraituko du. Dena dela, otsailetik aurrera gorakada txikiagoa izatea espero dute adituek, eta batez beste 61 euro ordainduko dira megawatt orduko (MWh).


Bardoetako finalaurrekoak ere atzeratuta

Koronabirusaren harira gomendatutako prebentzio neurriekin bat eginez, asteburu honetan Goizuetan eta Jaunsaratsen egitekoak ziren Bardoetako finalaurrekoak atzeratzea erabaki du Nafarroako Bertsozale Elkarteak. Aurrerago jakinaraziko dituzte ordezko datak.

Goizuetan eta Jaunsaratsen egitekoak ziren, larunbat honetan, 2020ko Bardoetako azken bi finalaurrekoak. Dena den, koronabisurasen harira erakundeek hainbat prebentzio neurri gomendatu dituzte, eta horiekin bat eginez, bi saioak atzeratzea erabaki du Nafarroako Bertsozale Elkarteak. Goizuetako eta Basaburuko Udalekin batera hartu du antolatzaileak erabakia. Aurrerago jakinaraziko dira bi saioen ordezko datak.

Bestalde, astelehen arratsaldean bilduko da Bardoetako talde antolatzailea, eta orduan erabakiko da finalarekin ere zer egin (martxoaren 28an da egitekoa, Lizarran).


Giro petrala ez da oztopo izan erreka garbitzeko

Eguraldiak lagundu ez duen arren, gaur goizean erreka garbitzen ibili dira gaur goizean Oñatin. Aurreko urteetan egindako lanari esker, aurten ez dute hainbeste zabor kendu beharrik izan.

Eguraldi kaxkarrari aurre eginaz, hamabost lagun inguru elkartu dira goizean Oñatin erreka garbitzeko. Erreka bera nahiko hazita zegoela eta ezin izan dute uretan asko barneratu, eta batez ere bazterretako plastiko zatiak eta landare inbaditzaileak kentzen ibili dira, lehenengo herrigunean eta gero Zubillaga auzoan.

Erreka garbiketan parte hartu duen Natur Eskolako kide Maite Murgiondoren esanetan, bolumen txikiko zaborra jaso dute gehienbat: "Azken urteetan urtero egin denez garbiketan, bolumen handiko hondakin gehienak kenduta daude". Arrazoi beragatik, landare inbaditzaileen kasuan ere, beste urte batzuetan baino gutxiago kendu dituzte. Jasotako hondakin eta landareak Foruen plazan jarri dituzte ikusgai.


Berea du sinadura

Realaren susperraldiak bat egin du Imanol Alguacilen etorrerarekin. Oriotarraren esanetara txuri-urdinek ez dute partidarik galdu, eta Europako postuak dituzte jomugan.

Bihar bi hilabete beteko dira edalontziak gainezka egin zuenetik. Alavesen aurka, Realak galdu egin zuen etxean, abenduaren 21eko iluntze hartan, eta taldearen egoera are gehiago okertu zen. Asier Garitanok ilun zuen ortzimuga, taldearen jokoak eta emaitzek ez baitzuten esperantzarako aterik zabaltzen. Realak jarraian galdu zuen laugarren partida izan zen gasteiztarren aurkakoa.

Egoera horretan, Realeko zuzendaritzak, egoeraz hausnartu, eta Garitano kaleratzea erabaki zuen. Hilabete batzuk lehenago egin bezala, Imanol Alguacili eman zioten lehen taldea gidatzeko ardura —aurrez Reala Bn zegoen—. Aurreneko aldia ekin bezala hasi du oriotarrak bigarren ibilia: emaitza onak lortuz, taldea gora begira jarriz eta oso berea duen estilo bat ezarriz. Txuri-urdinen bolada onak Imanolen sinadura darama, zenbait egokitzapen egin baititu.

PUNTU SORTA EDERRA

Datu batek argi erakusten du Realak Imanolekin izan duen hobekuntza: zazpi partida jokatu ditu hura aulkian esertzen denetik, eta horietako lautan garaile izan da, eta beste hirutan berdindu egin du. Alegia, txuri-urdinek zazpi neurketa egin dituzte galdu gabe, eta jokoan izan dituzten 21 puntuetatik hamabost eskuratu dituzte. 2019. urteko talderik onenen artean bigarrena da Reala, Bartzelona liderrak baino bi puntu gutxiago eskuratuta. Larunbateko partidaren ostean, Europa ligatik bi puntura dira txuri-urdinak, eta Txapeldunen Ligatik hirura.

Halaber, kontuan hartzekoa da puntu horietako asko talde oso onen aurka eskuratu dituztela. Sona handikoa izan zen urtea hasteko modua, Real Madrilen zelaian irabazita. Alabaina, Imanolenak airoso atera dira beste zenbait partida zailetan ere, hala nola Valentziari Mestallara egindako bisitan, Rayoren etxean markagailua berdindu zutenean eta Athleticen aurka irabazitako derbian.

AURRELARIEN SUSPERTZEA

Donostiarren jokoaren eraginkortasuna izugarria izan da azken asteetan, eta, hein handi batean, horrek ahalbidetu die egoera irauli eta puntuen zakua zigilatzea. Aurrelarien suspertzea izan da gakoetako bat. Zazpi partidatan hamabi gol egin dituzte txuri-urdinek. Willian Jose da suspertze horren isla; Imanol iritsi aurretik pattal zebilen brasildarra, baina, urtea hastearekin batera, erreskadan egin ditu golak. Ordutik sei aldiz lortu du aurkariaren atea zulatzea; aurrez, beste hirutan soilik lortu zuen. Mikel Oiartzabalek ere berriz lortu du bere sasoirik onena, berriz aurkitu baitu golerako bidea; sei partidako lehortea izan bazuen ere, azken hiru partidetan beste horrenbeste gol sartu ditu.

ATZEKO LERROA, TINKO

Imanolen etorrerarekin batera, Realak bere gabezia handienetako bati erremedioa jartzea lortu du, atzeko lerroan sendo ari baita orain. Txuri-urdinek bost gol besterik ez dute jaso, eta, hamabi egin dituztela kontuan hartuz gero, bikaina da balantzea. Raul Navas osatu da, eta espainiarra bere jokorik onena erakusten ari da azkenaldian. Halaber, Theo ere ondo dabil, eta Realak igarri egiten du hori.

Atea ixtean gehien nabarmendu dena, ordea, Rulli da. Udazkenean galdu egin zuen postua, Moyaren mesedetan, baina Imanolek berriz jarri du atepean, eta, haren geldiketei esker, azken zazpi partidetatik lautan atea hutsik mantentzeko gai izan da Anoetako taldea.

HARROBIA, SASOIKO

Imanolen aldeko apustuak ez du askorik aldatu harrobiko jokalariengan jarritako konfiantza. Garitanorekin, Reala B-ko lau jokalari aritu ziren lehendabizikoz lehen taldearekin, —Martin Merquelanz, Robin Le Normand, Luca Sangalli eta Ander Barrenetxea—, eta beste hiru hasi dira egungo entrenatzailearekin: Roberto Lopez, Aihen Muñoz eta Alex Sola. Egia da egoerak behartutako debutak izan direla gehienak, baina datua azpimarratzekoa da: ia bi partidatik behin harrobiko jokalari bat estreinatu da Realarekin denboraldi honetan.

Aldiz, lehen taldeko zenbait jokalariren egoera aldatu egin da Imanolekin. Garitanoren esanetara zelaian aritzera ohituta zeuden batzuk orain ez dira jokatzen ari. Juanmirena da kasurik deigarriena. Aurrelariak asko jokatzen zuen Bergarako prestatzailearekin, baina oriotarrarekin gutxiago ari da. Azken hiru neurketetan, adibidez, ez du batere jokatu.


Txibite, lehena kopetan

Fin hasi da Txibite nafar lehendakaria; estreinaldi ederra eman dio agintaldiari. «Gaurko Nafarroak dauzka historiako euskaldunen indizerik onenak», esan zuen atzo Espainian gehien saltzen den egunkariak egindako elkarrizketan.

Ahalegin handia egin zuen aurreko lauko gobernuak, ondo landutako erakusketa baten bidez, nafar despistatuei euskara berezko hizkuntza dela Nafarroan azaltzeko, eta ez dela inposatutakoa. Badakigu orain Txibite ez zela erakusketa horretan egon, eta, egon bazen, sabaiari begiratuko zion eta ez han ematen ziren datu historikoei.

Bakarren batek hartu beharko du gobernu berrian Txibite lehendakariari oinarrizko ezagutza emateko lan astuna. Erruki dut ardura hori hartuko duena, gogorra izan behar duelako ezjakintasun hori erakusten duenari ikusaraztea mendeetan Nafarroako zati handiak euskaldun elebakarrak izan direla; beste zati batzuk, aldiz, elebidunak eta hiru eledunak.

Euskara, kualitatiboki, inoiz baino hobeto dago Nafarroan, hala nola beste euskal herrialdeetan; sekula ez delako orain dagoen esparruetan egon —lana, administrazioa, irakaskuntza, osasuna, kultura, komunikabideak...— Baina kuantitatiboki, «euskaldunen indizea» lehendakari berriaren hitzetan, askoz hobeto egon da aurreko mendeetan. Eta gorroto gutxiagorekin.


Jokin Altuna Berritsu irratian

Jokin Altuna pilotari txapelduna ! !! !

Idatzi edota grabatu Jokinentzat dituzuen galderak eta mezuak eta, bidali whatsapp zenbaki honetara: 688 724 286. (Ahal izanez gero arratsaldeko 16:00ak baino lehen)

17:00tan piztu Berritsu Irratia 98.2 FM


Baionako auzapezari kontu eske

Baionako festetan izan diren emakumeen aurkako bortxaketak salatzeko, elkarretaratzea egin zuten atzo Baionan. Elkarretaratzean zeudela, aldamenetik Jean Grenet alkatea pasatu zen, eta gaiarekin engaiatzeko eskatzera joan ziren han bildutako batzuk. Hark erantzun zien esatea erraza dela baina arazoa saihestea ez dela hain samurra.


Txotxongiloen inguruko tailer berria, larunbatean

Larunbat honetarako, martxoak 16, 'Txotxongiloak: objektu bizidunen unibertso emankorra' izeneko tailer bat antolatu dute, Topic-en.

Tailer honetan, pentsaraztera bideratutako marko teoriko eta dinamikei esker, testuinguru desberdinetan txotxongiloen jolasaren indarra aztertuko dugu, betiere osasunaren testuingurura begirada luzatuz.

Horretarako, txotxongiloei buruz, objektuei buruz, eta hauei bizitza emateko ditugun baliabideen inguruan mintzatuko gara. Estrategia ezberdinak ezagutuko ditugu eta jolasen bitartez, txotxongiloekin lan egiteko eremu ereingarrian murgilduko gara. Horrez gain, hauekin egindako esperientzia desberdinak ezagutuko ditugu.

Esperimentuzko tailerra izango da, bakoitzaren esperientzian oinarrituz txotxongiloak sortuz, eta diren eta ez diren identitate zoragarri hauek oparitu dezaketen oroz ikasiko dugu. Kurtso honek, ikasten jarraitu ahal izateko bide hunkigarriak irekitzea espero dugu.

Tailerra Topic-eko pedagogia arduraduna den Karmele Kruzek emango du, eta besteak beste, osasun-langileei, irakasleei, txotxongilo egileei edota artista plastikoei dago zuzenduta. Topic-en izango da, 9:30eatik 13:00eara eta 45 euroko balioa izango du.


Irakasleen %87,5ek egingo dute greba bihar eta etzi Orokietan

Sindikatuek martxoaren 14rako eta 15erako deitu dituzte grebak ikastetxe publikoetan. Salbatore Mitxelena Ikastolan, berriz, ez dute grebarik egiteko asmorik. Bestelako itunpeko ikastetxeetan martxoaren 20rako deitu dituzte grebak, eta La Sallen gaur dute batzarra irakasleek.

Bihar eta etzi greba eigngo dute Orokieta ikastetxe publikoko irakasle gehienek. Haur Hezkuntzan %95ek egin dute bat sindikatuen deialdiarekin, eta Lehen Hezkuntzan, berriz, %80ak. Denera, irakasleen %87,5ek egingo dute greba lan baldintza hobeak eskatzeko Eusko Jaurlaritzako Hezkuntza Sailari.

Ikastetxeak eman ditu datuok, eta jakinarazi du, hala ere jangela zerbitzua egongo dela.

Hezkuntza publikoko ikastetxeetako langileei eragiten die grebak. ikastolen Elkarteko ikastexeek, berriz, ez dute grebarik egiteko asmorik. Hala esan diote HITZAri Salbatore Mitxelena Ikastolakoek.

Azkenik, bestelako itunpeko ikastetxeek ere badute protestarako asmoa. Haien kasuan, akordio bat lortu nahi dute itunpeko ikastetxeetako langileentzat. Martxoaren 20rako dute deitua grebara, eta La Salle ikastetxean, esaterako, gaur egingo dute batzarra irakasleek.

Haurreskolan, normaltasunez

Bestalde, Zarauzko Haurreskola irekita egongo da bihar eta etzi. Izan ere, greba deialdiak ez du aurrera egin bertan, ezezkoa atera da. Hortaz, normaltasunez egingo dute lan bertan.

Oraingoz, Lizardi Institutuko irakasleen erabakiaren berririk ez du HITZAk. Ikastetxetik azaldu dutenez, batzuk greba egitekoak dira, baina bihar arte ez da jakingo zenbaterainokoa den jarraipena. Izan ere, bilerarik ez dute egiten, eta norberak erabakitzen du grebarekin bat egin ala ez.

Monte Albertian greba egingo duten ere informaziorik ez du momentuz egunkari honek.


43 urteko gizonezko bat hil da motor-istripuz, Santurtzin

Ezbeharra 02:30ean gertatu da El Arbol industriguneko biribilgunean. Oraindik ez dute argitu zerk eragin duen istripua.

43 urteko gizonezko bat hil da gaur goizaldean Santurtzin izandako motor istripu batean, Euskadi Irratiak jakitera eman duenez.

Ezbeharra 02:30ean gertatu da BI-3791 errepidean, Santurtzin, El Arbol industriguneko biribilgunean.

43 urteko motorzalea bertan hil da. Oraingoz, ez dute argitu istripua zerk eragin duen. Osasun zerbitzuetako langileak berehala bertaratu dira, baina biktimaren heriotza baieztatu besterik ezin izan dute egin.


Mikel Urdangarinen kontzerturako sarrerak zozkatu ditugu

Gaur gauean (Aita Marin, 22:00etan) Mikel Urdangarinen kontzertua ikusteko sarrerak zozkatu ditugu. Hemen saridunen izenak: Unai Olabarria, Irune Zulaika eta Xabier Ureta.

Sarrerak Aita Marin bertan izango dituzue, zuen izenean.


Igor Fuentes eta Lurdes Oiartzabal izan dira azkarrenak Mitxintxolan

Igor Fuentes gizonetan eta Lurdes Oiartzabal emakumeetan izan ziren larunbatean Mitxintxolako II. Igoeran azkarrenak. 25 parte hartzaile izan ziren proban, eta antolatzaileek nabarmendu dute “aparteko giroa” izan zela, jende asko joan zelako Jaizkibelgo maldetara korrikalariak animatzera. Izan ere, lasterketa hasi aurretik ikusleen martxa egin zuten Donibaneko plazatik Mitxintxolaraino.

Hamazazpi minutu eta 50 segundoko denbora egin zuen helmugan Fuentesek. Hala, Itsas Menditik esan dute “denbora harrigarria” izan zela Fuentesena, besteak beste, iazko lehenengo ekitaldian Iñaki Lopetegi irabazleak egin zuen marka segundo batean hobetu zuelako.

Helmugan bigarrena Iñaki Lopetegi bera izan zen, irabazletik 25 segundora; hirugarrena, berriz, Xabier Lasaga, hemeretzi minutu eta 31 segundoko denborarekin.

Parte hartu zuen emakume bakarra Lurdes Oiartzabal izan zen. Hori horrela izanik, ez zaio inolako meriturik kendu behar egin zuen lanari, 25 partaideen artean zazpigarren denbora onena egin zuelako (20:37).

Lasterketaren ondoren sariak eman zizkieten markarik onenak egin zituztenei, eta hainbat pintxo eta salda beroa dastatzeko aukera izan zuten partaideek. Itsaski otarra ere zozkatu zuen txartela erosi zutenen artean: Migel Novoak eraman zuen etxera otarra.

Sailkapena

Igor Fuentes 17:50

Iñaki Lopetegi 18:15

Xabier Lasaga 19:31

Richard Rivera 19:41

Ibon Intxaurrandieta 20:12

Joseba Ulazia 20:34

Lurdes Oiartzabal 20:37 (emakumeetan lehena)

Oskar Novoa 21:34

Sergio Bengoetxea 22:09

J. Carlos Rodriguez 22:10

Mikel Alkaraz 22:45

Zigor Crespo 22:45

Migel Novoa 22:45

Beñat Sein 23:24

Iker Goldaraz 23:28

Gorka Bengoetxea 23:45

Aitor Puy 23:45

Eduardo Carranza 23:47

Markos Sistiaga 23:51

Kepa Berasategi 23:59

Jurgi Aldalur 25:01

Nestor Mendibil 25:45

Theo Karamihai 27:11

Iñaki Osoro 27:27

J. Antxustegietxarte 29:38


“Salatzen dut”, baita Hondarribitik ere

Berrogei bat lagun elkartu ziren Kai Zaharrean, “salatzen dut” esateko

Hilaren 14an, larunbatez, euskal presoen eskubideen alde Bilbon egingo den manifestaziorako deia egin zuten larunbatean Hondarribiko Kai Zaharrean. Manifestaziora eramango dituzten hatz salatzaileak eskutan zituztela, Sare Herritarraren deialdiarekin bat egin zuten berrogei bat lagunek.

Iazko irailean abiatutako Salatzen dut kanpaianaren barruan kokatzen da larunbateko manifestazioa. Kanpainarekin, “dispertsio mendekatzailea” arbuiatu nahi du Sare Herritarrak, eta euskal presoen giza eskubideen alde “gizarte zibila aktibatu” nahi du.

Jendetza espero da larunbatean Bilbon eta antolatzaileek, ahal den heinean, autobusez joateko eskatu dute. Hondarribiko autobusa Miramarretik abiatuko da, 15:00etan. Izena eman nahi dutenek whatsapp bidez egin dezakete, 650 98 47 45 zenbakira idatziz.


Udalak legealdiko plana egin du, «gobernuaren lan gida» izateko

Beasaingo Udalak datozen ur-teetarako egitasmo eta helburu nagusiak jasotzen dituen Legealdiko Plana aurkeztu du. 2019ra arte «udal gobernuaren lan gida» izango da dokumentua, eta udalaren «antolaketa berriari egokitu» zaion lan tresna dela azaldu dute.Plan horrek, 2015 eta 2019 urteen arteko legegintzaldian «lanerako estrategikoak diren ardatz nagusiak, helburu orokorrak» eta horiek gauzatzeko aurrera eramango diren «egitasmo zehatzak» jasotzen ditu. Udal gobernuaren arabera, dokumentu horrek «hainbat onura» dakartza berekin. Hala, sail bakoitzaren helburuak zein diren lehenesten du, eta egitasmo guztiak zehaztuta izateak, «aurrekontuak prestatzeko lana erraztu» egiten duela azaldu dute, baita horien «betearazte maila» neurtzeko ere.Gardentasuna helburuUdal gobernua osatzen duten taldeen iritziz, Legealdiko Plana «kudeaketa publikoaren gardentasun eta parte hartzearen aldeko adierazpidea» ere bada. Gainera, «dokumentu bizia eta aldakorra» eta «unean uneko be- harrei eta egoerei» egokitzen joango dela azaldu dute.Modu horretan, «udalak dituen baliabideak plangintza egoki» baten bidez kudeatu eta «etorkizuneko Beasain eraikitzeko beharrezkoak diren baldintzak» sortzea da helburua.Udalaren barne egitura berria hiru atal nagusitan banatzen da, eta horrela egingo du Legealdiko Planak ere. Antolakuntzari dagokionean, udal zerbitzuetako pertsonala kudeatu eta arlo ekonomiko eta politikoak kudeatuko ditu. Hogei bat egitasmo sartu dituzte atal horretan. Herritarren sailean, 50 bat proiektu daude, beasaindarrei eman beharreko zerbitzuak hobetzeko asmoz. Azkenik, lurralde ata-lean beste 40 egitasmo zehaztu dituzte, hirigintza, ingurumen eta ongizate arloei dagozkienak.


Ugalde kirol gunearen inguruko iritziak bilduko ditu

Landetxa auzo elkarteak auzotarrek Ugalde kirol gunean zein behar ikusten dituzten jakin nahi du, eta horretarako, galdetegi txiki bat utziko du postontzietan eta buzoiak jarriko ditu auzoko zenbait guneetan, euren proposamenak jasotzeko.

Horri lotuta, ostiral honetan, hilak 26, ideiak jasoko dituzte Hiritik at eta auzo elkartearen eskutik, auzo elkartean egingo dute hitzaldian, 18:00etatik aurrera.

Urteko batzarra, bihar

Batzar orokorra deitu du auzo elkarteak biharko. Bi deialdi egin dituzte, 19:00etan eta 19:30ean. Jorratuko dituzten gaiak 2015eko memoria eta balantzea, 2016rako aurreikuspenak eta batzordeko kideen eta estatutuen aldaketa, besteak beste.

Igande honetan, hilak 28, azkenik, haur eta gazteentzat arratsalde pasa antolatu du, 17:00etatik aurrera, auzo elkartean bertan.